Chevrolet Onix турли соҳа вакиллари ва блогерлар иштирокида синовдан ўтказилди - Zamin.uz\nUzAuto Motors истеъмолчилар эҳтиёжларини аниқлаш ва ички бозордаги талабни ўрганиш мақсадида Chevrolet Onix ва Tracker автомобилларини синовдан ўтказди. Бу ҳақда компания матбуот хизмати хабар берди.\nМаълум қилинишича, турли соҳа вакиллари ва блогерлар иштирокидаги ушбу тадбир Тошкентдаги Турин политехника университетида бўлиб ўтди. Иштирокчилардан синовдан ўтаётган моделлардан истеъмолчиларнинг кўнгиллари тўлгани ёки камчиликлари борасида: автомобиль дизайни, қулайлиги ва бошқа кўплаб жиҳатларини ўрганишга қаратилган сўровнома ўтказилган.\nСўровномалар натижаси Ўзбекистонда серияли ишлаб чиқарилиши кутилаётган ушбу автомобилларга ўзгартириш ва қўшимчалар киритилишига асос бўлади.\nChevrolet Onix ҳам, Tracker ҳам Асакадаги UzAuto Motors заводида ишлаб чиқарилади. Янгиланган Tracker аллақачон сотувга чиққан — унинг биринчи партияси сотувга чиқарилган биринчи куннинг ўзидаёқ сотилиб кетди.\nЭслатиб ўтамиз, 2021 йилнинг февраль ойида Ўзбекистонга Chevrolet Onix’нинг синов учун намуналари олиб келинди. Ўзбекистонда ушбу автомобилни ишлаб чиқариш 2022 йил октябрь—декабрь ойларида бошланиши ва 9—12 минг доллар атрофида сотилиши кутилмоқда.\nЎзбекистонда Chevrolet Onix ва янги авлод Chevrolet Tracker автомобиллари ишлаб чиқарилиши мумкинлиги ҳақида илк бор 2019 йил июнида маълум бўлган эди.\nДастлабки режа бўйича, Onix’ни ишлаб чиқаришни маҳаллийлаштириш даражаси босқичма-босқич 60 фоизга етказилиши, унинг хориждан олиб келинадиган эҳтиёт қисмлари умумий қиймати (2019 йил июль ойи ҳолатига кўра) 2300 долларни, маҳаллий эҳтиёт қисмларининг умумий нархи эса 4200 долларга баҳоланаётган эди.\nКомпания 2019 йилги баёнотида 2020 йилдан Global Emerging Markets (GEM) ягона бюджет платформасида Chevrolet Onix седани ва бошқа бир қатор янги моделларни ишлаб чиқаришни йўлга қўйишини маълум қилган эди.\nЯнги авлод Chevrolet Onix седанининг халқаро тақдимоти 2019 йил баҳорида Хитойда бўлиб ўтган, кейинроқ General Motors компанияси моделнинг эски авлоди анча талабгир бўлган Жанубий Америка бозори учун мўлжалланган алоҳида вариантини намойиш этган эди. Бразилия учун мўлжалланган Chevrolet Onix 2020 модели ўз номида махсус Plus қўшимчасини олган. Айнан шу минтақа учун моделнинг хэтчбек кўриниши ҳам ишлаб чиқилган. “Замин” янгиликларини “Twitter”да кузатиб боринг\nЯнгиликлар » Авто » Chevrolet Onix турли соҳа вакиллари ва блогерлар иштирокида синовдан ўтказилди


Москвада бир сутка ичида 536 киши коронавирус юқтириб олди - 05.04.2020, Sputnik Ўзбекистон\nМосквада бир сутка ичида 536 киши коронавирус юқтириб олди\nРоссияда ҳозирда коронавирусдан вафот этганлар сони 43 кишини ташкил этади. 333 киши эса соғайиб кетган. 05.04.2020, Sputnik Ўзбекистон\n13:17 05.04.2020 (янгиланди: 13:22 05.04.2020)\n© Sputnik / Ilya Pitalev / Фотобанкка ўтишСотрудники полиции на Красной площади\nРоссияда ҳозирда коронавирусдан вафот этганлар сони 43 кишини ташкил этади. 333 киши эса соғайиб кетган.\nТОШКЕНТ, 5 апр — Sputnik. Россия пойтахтида бир сутка ичида 536 киши коронавирус юқтириб олди. Бу ҳақда РИА Новости хабар қилмоқда.\nЖами Москвада коронавирус билан боғлиқ 3893 та ҳолат қайд этилган. Бу Россиянинг бошқа минтақаларига қараганда энг юқори кўрсатгич.\nРоссияда ҳозирда коронавирусдан вафот этганлар сони 43 кишини ташкил этади. 333 киши шифо топган.\nЭслатиб ўтамиз, Россия президенти Владимир Путин мамлакатда коронавирус тарқалишини олдини олиш мақсадида 30 апрелга қадар дам олиш куни деб эълон қилган эди. Бунда ходимларнинг маоши сақланиб қолинади.


Ўзбекистон Республикасига давлат ташрифим давомида Сиз ва ўзбек халқи томонидан менга кўрсатилган иззат-икром учун Сизга самимий миннатдорлик изҳор этаман.\nОлий даражада бўлиб ўтган учрашувда давлатларимиз нафақат энергетика соҳаси, балки “электрон ҳукумат”, ахборот технологиялари, тўқимачилик ва мудофаа саноати, қишлоқ хўжалиги, атроф-муҳит, инфратузилма ва бошқа кўплаб соҳаларда турли ҳамкорлик лойиҳаларини биргаликда амалга ошириш тўғрисидаги келишувга эришди. Сиз билан келишиб олган муҳим лойиҳаларни бекаму кўст, тўла амалга ошириш учун яқиндан ҳамкорлик қилишимизга ишонаман.\nБўлиб ўтган учрашувлар натижасида мамлакатларимиз ўзаро манфаатли ҳамкорлик асосида биргаликда равнақ топишга интилаётган стратегик шериклар эканига амин бўлдим. Президент Жаноби Олийлари, Сизнинг халқаро ва минтақавий масалалар тўғрисидаги фикр-мулоҳазаларингиз, шунингдек, Ўзбекистондаги корейс диаспорасига қаратаётган эътиборингиз мени ҳайратга солди ва чуқур таассурот қолдирди.\nЖаноби Олийлари, мен яна шуни алоҳида миннатдорлик билан таъкидламоқчиманки, Тошкент шаҳри аэропортида мени шахсан кутиб олдингиз, Самарқанд шаҳрига мен билан бирга бордингиз. Бу билан самимий меҳмондўстлигингизни намоён этдингиз. “Афросиёб” музейидаги деворий расмларда акс эттирилган Когурё даври элчиларининг тасвири Буюк Ипак йўлининг қадимий тажрибаси бизнинг кунларимизда ягона Евроосиёда яна мужассамлаша олишига ишончимни мустаҳкамлади.\nПрезидент Жаноби Олийлари, мамлакатларимиз ўртасидаги ҳамкорлик ва дўстона муносабатлардан манфаатдор эканлигингиз ва уни астойдил қўллаб-қувватлаётганингиз учун Сизга миннатдорлик билдиришимга ижозат бергайсиз. Сизга мустаҳкам соғлиқ, Ўзбекистон Республикасига эса юксак равнақ ва тараққиёт тилайман.\nМазкур рукндаги бошқа мақолалар: « Эзгулик масканига ташриф\tЎзбекистон Республикаси Президенти Ислом Каримов Жаноби Олийларига »


Асаблар янада таранглашди...\nУйда ёлғиз қолган эр дастрўмолчасини қидириб, тополмади. Асабийлаша бошлади... Тахмондаги барча кийимларни ерга улоқтириб, уни “астойдил” излаган бўлди. Топилмади. Аксинча, устма-уст қалашган ва аралаш кийимлар орасидан бир парча матони топиш янада мушкул ҳолга келди. Умид узилди. Асаблар янада таранглашди...\nСув трубасига нимадир бўлди шекилли, сув унинг жумрагидан яхши оқмай қолди. Махсус каттакон ключни олиб, унинг жағини трубанинг қайрилган қисмидаги уланмага солди. Уёқ-буёққа бураб кўрди. Бўшамади. Асабийлаша бошлади... Ключни баланд кўтариб, унинг муштдек темир бошини пластмасса трубанинг ялонғоч баданига забр билан солди. Труба чўрт синди. Унинг қорнини ёргудек бўлиб соатлаб оққан сув ҳамма томонни кўлга айлантирди. Пастки қаватдаги қўшнилар “дод” солди... Асаблар янада таранглашди....\nЗанги ота тумани бош имом-хатиби\n/ Асаблар янада таранглашди...


Qalampir.uz - Кўксида юрак эмас, чиқинди қутисини кўтариб юрган футбол ҳаками ҳақида\nКўксида юрак эмас, чиқинди қутисини кўтариб юрган футбол ҳаками ҳақида\n15:12, 08.05.2018 Спорт\nАнча танилиб қолган ҳакам Майкл Оливернинг машҳурлиги янада ошиш билан бирга унга бўлган нафрат ва босим ҳам шунча кучайди.\nЖанлуижи Буффон англиялик ёш рефери Майкл Оливердан ҳамон дарғазаб, “Ювентус” фанатлари эса унинг қалтис қарорини ўйлаб, ҳалигача ўзларини қўярга жой тополмаяпти.\nАйтиш мумкинки, “Реал” - “Ювентус” ўйини воқеалари истиқболи баланд саналаётган ҳакамга икки хил таъсир қилди. Биринчидан, анча танилиб қолган Оливернинг машҳурлиги янада ошди, иккинчидан эса, у чексиз нафрат ва босим остида қолди.\nАслида Оливер ЧЛ ярим финали тақдирини ҳал қилган ўша пенальтини белгилашдан олдин ҳам бир қатор баҳсли қарорлари билан кўзга ташланган эди. Мисол учун, айнан у бошқариб борган ўйинда жиғибийрон бўлган “Челси” бош мураббийи Антонио Конте рақиб жамоа – “МЮ” устози Жозе Моуриньога ташланганди.\nТўғри, ҳакам дарҳол вазиятга аралашиб, оғзаки жанг муштлашувга айланиб кетишини тўхтатиб қолганди. Яъни мураббийларни “тарбиявий суҳбат” воситасида тинчлантирганди.\nУмуман, Майкл кўплаб ҳамкасблари каби ўзи ҳам тўп ортидан қувишни хуш кўради. Айтишларича, у ҳаваскорлар даражасидаги ўйинларда чакки эмас.\nХўш, англиялик рефери яна қайси воқеалар билан эътибор марказига тушган? Бу ҳақда “InterFutbol.uz” нашри мулоҳаза қилади.\nКимсан Златанни чўчитди...\nҲар бир футбол мухлиси Ибрагимович нечоғли мағрур эканлигини яхши билади. Ғурури бўйидан ҳам баланд шведни чўчитиш ҳар кимнинг ҳам қўлидан келмайди, бунга таниқли ҳакамлар журъат этолмайдилар. Аммо Оливер ўзига хос характерга эга ва майдонда ҳеч ким билан алоҳида ҳисоблашмайди.\nХуллас, у вазиятлардан бирида спрей баллончасидан фойдаланишга чоғланганида, Ибра қўққисдан сесканиб тушди. Чунки спрей унинг бармоғига ҳам текканди. Шунда ҳужумчи бироз эҳтиёткор бўлишни сўради, аммо ҳакам бунга парво ҳам қилмади.\nАёллар ўртасидаги ўйинни бошқарди...\nБир сафар Оливер чекига аёллар жамоалари ўртасидаги учрашувни бошқариб бориш тушди. Аслида ўша баҳсни унинг турмуш ўртоғи бош ҳакам сифатида бошлаганди. Бироқ танаффусда лайнсменлардан бири ўзини нохуш сезгач, Майкл рафиқасига ёрдам беришни истаб, ҳуштакни ўз қўлига олди. “Бу жуда ғалати, аммо ёқимли бўлди...”, дея муносабат билдирди жамоалардан бири мураббийи Оливернинг ишига.\nЖо Хартни жим қилди...\nОливер — ўта жиддий ва қони қайноқ ёш ҳакам. Дейлик, у ўйин вақтида ҳаттоки, Жо Хартни бир нигоҳи билан сукут сақлашга мажбур этди. Қисқаси, ҳакамнинг ўта қатъий ва совуққон қиёфасига қараган дарвозабон дарҳол унга эътироз билдириш фикридан қайтиб, жим бўлиб қолганди.\nМушук сабаб ўйинни тўхтатди...\nБу воқеа яқинда, жорий ЧЛ ярим финалидан ўрин олган “Бешиктош” – “Бавария” учрашувида кузатилди. Ўйин давом этаётган паллада майдонга ногаҳон мушук югуриб тушди ва Оливер дарҳол ҳаракатни тўхтатиш кераклигини билдирувчи ҳуштакни чалди. У бу вазиятда тилсиз жонивор хавфсизлигини ўйлагани аниқ. Бу қарори мақтовга лойиқ, тўғрими?\nДи Марияга бир дақиқада икки марта карточка кўрсатди...\n2015 йил. Англия кубоги ярим финали йўлланмаси тақдирини ҳал қилувчи ўйин: “МЮ” – “Арсенал”. Ўша вақт Анхель ди Мария “қизил иблислар” сафида эди. Хуллас, учрашувни бошқариб борган Оливер аввалига аргентиналик ярим ҳимоячини симуляция ишлатганликда айблаб, уни сариқ карточка билан “сийлади”.\nБироқ футболчи бунга эътироз билдиргач, ўша заҳоти сариқ тусли “қурол”ини яна бир бора баланд кўтарди, кейин табиийки, қизил карточкани ҳам. Ҳа, Майкл шундай ҳакам – баҳслашишга мойил футболчиларга асло тоқат қила олмайди.\nЖЧ-2018дан четда қолди...\nОливер бўлажак жаҳон чемпионатида ишламайди. Афсус, Жанлужи Буффон ҳам Россия мундиали иштирокчилари орасида йўқ. Умуман, 80 йил бадалига ЖЧ илк марта англиялик ҳакамларсиз ўтишини алоҳида эслатиш ўринли.\nТаҳдид ва хавфсизликчоралари\nКўплаб мутахассислар Оливер “Реал” – “Ювентус” ўйинининг охирги лаҳзаларида ҳақли равишда пенальти белгилаганини тан олишди, бироқ у энди ўз хавфсизлиги ҳақида алоҳида қайғуришга мажбур. Тан олиш керак, буюк Буффоннинг ўйиндан кейинги нафрат тўла гаплари ҳам реферига нисбатан совуқ муносабатларга кучли таъсир қилди.\n“Бу 10 фоизли пенальти ҳам эмас. Жамоа бор кучини сарфлаётган вақт ҳакамнинг шубҳали вазият учун 11 метрли жарима зарбаси белгилаб, ақл бовар қилмас “камбэк” орзусини йўққа чиқариши тўғрими? Бунинг учун унинг кўксида юрак эмас, чиқинди қутиси бўлиши керак.\nСенда бундай стадион майдонига мардонавор тушиш учун журъат йўқ экан, яхшиси, турмуш ўртоғинг ва фарзандларинг билан трибунада ўтир, Sprite ич ва чипс тановул қил. Бутун жамоа орзусини бузишга нима ҳаққинг бор?” италиялик дарвозабон дарҳақиқат, чегарадан бироз чиқиб кетганди.\nБуффон кейинчалик гарчи гаплари учун узр сўрамаган бўлсада, фикрини бироз юмшатди: “У бундай катта ўйинларни бошқаришга ҳали анча ёш...”. Бироқ Жижининг асабий реакцияси, асосан итальянларнинг нафратли изоҳлари ва умуман, ўйин атрофида юзага келган баҳс-мунозаралар Майкл Оливерни қалтис вазиятда қолдирди.\nИш ҳаттоки, ўлим ҳақидаги таҳдидларгача борди. Натижада УЕФА назоратни ўз қўлига олди: “Майкл билан доимий алоқада бўлиб турибмиз, уни ҳар томонлама қўллаб-қувватлашга тайёрмиз. Ҳукумат ҳакамга нисбатан бўлаётган таҳдидларга жавобан тегишли чоралар кўриши керак.\nХусусан, ижтимоий тармоқлар ва уларнинг ташқарисида ҳакамни ҳақоратлаётганлар ҳам ўзларини босиб олсалар яхши бўларди”. Ҳозирча қандайдир чора кўрилгани йўқ, Independent нашри эса Британия полицияси Оливерга махсус қўриқчиларни бириктириши мумкинлиги ҳақида хабар берди.\nМайкл Оливер февраль ойида 33 ёшга тўлди. Англия матбуотида ёзилишича, у 4 ёшидаёқ футбол қоидаларини ўргана бошлаган. Зеро, отаси ҳам вақтида ҳакам сифатида ишлаган. Тўғри, Майкл аввалига “Ньюкасл” мактабида футбол билан шуғулланган, бироқ 18 ёшида келажаги хусусида якуний тўхтамга келиб, ҳакамликни ихтиёр этган.\nБунда отасининг хизматлари катта, албатта. Кичик Оливер айнан унинг ўгитларига амал қилиб, ҳозиргача бир қатор рекордлар муаллифига айланди. Мисол учун, 22 ёшида “Уэмбли”да ҳакамлик қилди (афсонавий стадионнинг янги тарихидаги энг ёш рефери), яна 4 йилдан сўнг ФИФА рефериси мақомини олди.\nУ шунингдек, АПЛда захира ҳаками ролини бажарган энг ёш рефери ҳисобланади. Умуман, Оливер Англияда кўзга кўринган экспертлар ва матбуот мақтовига эришган. Унинг турмуш ўртоғи ҳам профессионал ҳакам ва аёллар футболида ишлайди.\n- Майкл Оливерга катта раҳмат – у Андер Эррерани майдондан четлатиб, оғиримизни енгил қилди. Ахир Англия кубогининг кейинги раундига чиқсак, сира омон қолмасдик. Жозе Моуриньо (“МЮ” бош мураббийи).\nТошкентда яна бир Ватан ҳимоячисига бюст ўрнатилди


Улкан орзулар остонасида\n2016/2017 ўқув йилида умумтаълим мактабларининг 9-синфини битирган 467 мингдан зиёд ўқувчилар узлуксиз таълимнинг кейинги босқичига тўлиқ қамраб олиниб, академик лицей ва касб-ҳунар коллежларида таҳсилни давом эттиради.\n25 май куни Қорақалпоғистон Республикаси, вилоятлар ҳамда Тошкент шаҳридаги умумтаълим мактабларида ўқув йили якунига етгани муносабати билан “Хайр, мактаб, салом, коллеж!” шиори остида тадбирлар ўтказилди.\nЭрта тонгдан қалбида олам-олам ҳаяжон билан қўлига гул олган ўқувчилар, шундай баркамол фарзандининг бахтини кўришни ният қилган ота-оналар энг улуғ маскан — мактаб томон ошиқишди.\nЎзбекистон Республикаси Халқ таълими вазирлигидан олинган маълумотларга қараганда, жорий йилда 467 мингдан зиёд ўғил-қизлар таълимнинг навбатдаги босқичига йўлланма олаётир. Жумладан, 9-синф битирувчилари ўртасида ўтказилган сўровнома натижаларига кўра, ўқувчиларнинг 42 790 нафари академик лицейларда, 424 229 нафари эса касб-ҳунар коллежларида таҳсил олиш мақсадида эканини билдирган.\nБиз пойтахтимизнинг Мирзо Улуғбек туманидаги 64-умумтаълим мактабида бўлдик. Бу ерда ташкил этилган анжуманда сўзга чиққан кенг жамоатчилик вакиллари, устоз ва мураббийлар, ота-оналар, ўқувчилар ҳамда бошқалар мамлакатимизда рўй бераётган янгиланишлар, амалга оширилаётган ислоҳотлар Ватанимизнинг янада ривожланиши, аҳолининг роҳат-фароғатда умр кечириши, ёшларнинг чуқур билим эгаллаб, юртимиз равнақига муносиб ҳисса қўшадиган инсонлар бўлиб камолга етишига қаратилганини таъкидлашди.\n— Ушбу ўқув йилида 123 нафар йигит-қиз 9-синфни тамомламоқда, — дейди мазкур умумтаълим мактаби директори Муборак Юсупова. — Қаранг, кечагина мактабга қадам қўйган жажжи болалар улғайиб, бугун лицей ва коллежлар сари йўл олишмоқда. Улар ана шу масканларда билимларини мустаҳкамлаб, касб-ҳунар ўрганиб, катта ҳаётга қадам қўйишади. Юртимизда навқирон авлод учун шу қадар кенг имкониятлар яратилганки, барчаси ҳавас қилишга арзигулик. Ишонамизки, бизнинг даргоҳни битириб кетаётган йигит-қизлар ҳам келгусида Ўзбекистон номини улуғлаш йўлида бор куч ва салоҳиятларини ишга соладилар.\nШу куни энг фаол ҳамда аълочи ўқувчиларга етуклик шаҳодатномаси билан бирга, фахрий ёрлиқлар топширилди. Шунингдек, ўз қобилиятию иқтидори билан билимлар беллашуви, фан олимпиадаси, турли спорт мусобақаларида юқори ўринларни эгаллаб, устозлари ва ота-оналар ишончини оқлаган ўғил-қизлар алоҳида тақдирланди. Ўқув йили давомидаги интилишларига қараб, “Энг ибратли ўқувчи”, “Энг фаол ўқувчи”, “Ижодкор ўқувчи”, “Ёш ихтирочи”, “Мактабимиз фахри”, “Спорт устаси”, “Компьютер устаси”, “Энг ораста қиз” каби номинациялар бўйича иқтидорли ҳамда намунали ўқувчилар алоҳида эътироф этилди.\nЖорий йилда илк бор фарзанди тарбиясига доимий эътиборда бўлган ота-оналар ҳам рағбатлантирилди. Хусусан, “Энг фаол ота”, “Жонкуяр она”, “Аълочи ўқувчи отаси”, “Билимли қиз онаси”, “Жонкуяр бобо”, “Меҳрибон буви” каби номинациялар бўйича уларга ташаккурлар билдирилди.\n— Мактабимизда хорижий тиллар пухта ўргатилгани сабабли ҳозир инглиз тилида қийналмай гаплаша оламан, — дейди битирувчи Козимбек Умаров. — Энди хитой тилини ҳам ўзлаштирмоқчиман. Тил билган яхши-да. Шу сабабли Тошкент давлат шарқшунослик институти қошидаги академик лицейга ҳужжатларимни топширдим.\nТадбир ниҳоясига етгач, барча битирувчи ўз қизиқиши бўйича танлаган академик лицей ва касб-ҳунар коллежига ота-оналари билан бирга ташриф буюриб, у ердаги шарт-шароитлар билан яқиндан танишдилар…\nЯкунига етган ўқув йилида Қорақалпоғистон Республикасида қарийб 26,5 минг нафар ўқувчи 9-синфни тамомлади. Мазкур ҳудуддаги таълим муассасаларида ҳам “Хайр, мактаб, салом, коллеж!” тадбирлари юксак савияда ўтказилди. Хусусан, Нукус шаҳридаги 17-умумтаълим мактабида уюштирилган маросимга ота-оналар, маҳаллалар фаоллари таклиф қилинди.\nУшбу даргоҳдан 101 нафар ўқувчи таълимнинг кейинги босқичини академик лицей ва касб-ҳунар коллежида давом эттиради. Мактаб директори Ойша Абдиреймованинг айтишича, ўқувчилар орасида “Билимлар беллашуви” ҳамда фан олимпиадаларида муваффақиятли қатнашганлар кўпчиликни ташкил қилади. Уларнинг ҳар бири қалбида улкан эзгу мақсадлар мужассам.\nАндижонда ўтказилган “Хайр, мактаб, салом, коллеж!” шиори остидаги тадбирларда ўқитувчилар, ўқувчилар, ота-оналар ва жамоатчилик вакиллари иштирок этди. Таъкидланганидек, вилоятдаги мавжуд 740 та умумтаълим мактабини бу йил 42055 нафар ўғил-қиз тамомлади.\n— Мактабда доимо аъло баҳоларга ўқишга ҳаракат қилдим, — дейди Қўрғонтепа туманидаги 2-умумтаълим мактаби битирувчиси Нилуфар Муҳаммедова. — Келгусида шифокор бўлмоқчиман. Андижон тиббиёт коллежида ўқишни давом эттириш ниятидаман.\nМазкур рукндаги бошқа мақолалар: « «Ўзбекистон фуқароси бўлиш — улкан шараф»\tЁшлик ва нафосат байрами, маҳорат ва камолот кўриги »


Диққат! Футбол бозорига навбатдаги "бомба" ташланади / CHAMPIONAT.asia\nОдатда йилнинг айни маҳалида жаҳон футболида катта трансфер битимлари имзоланган ёки имзоланиши қизғин муҳокама қилинаётган, мураббийлар ўз жамоаларининг кейинги мавсумда қандай кўриниш касб этиши устида жиддий бош қотираётган бўлишарди.\nФутбол оламидаги аксар "бомба" трансферлар ҳам айнан ёзда амалга оширилиши одат тусини олган. Йиллар давомида "Челси", "Реал", МЮ ёки ПСЖ сингари клубларнинг катта харидлари трансфер бозорини тўс-тўс қилгани, футболнинг келажагини нечоғлик ўзгартириб юборганидан хабарингиз бор.\n2020 йил эса кутилмаган сюрпризлари билан бошланди. Ҳозир бозорда фаоллик кўрсатаётган клублар деярли йўқ. Аммо трансфер тақиқидан эндигина қутилган "Челси" раҳбарияти ўз отларини қамчилаш билан оввора. Етарли совчилари бор Ҳаким Зиешнинг аллақачон "Челси" футболчисига айланиши (40 млн евро), "Ливерпуль"га ўтиши тахмин қилинган Вернернинг (53 млн евро) "Энфилд"ни эмас, "Стемфорд Бридж"ни танлаши сўзимизнинг исботи бўлса керак. Инсайдерлар фикрича, бу ҳали ҳаммаси эмас. "Ювентус" ҳужумчиси Криштиану Роналду ҳам кейинги мавсумни кўк либосда бошлаши мумкин экан. Кимлар ушбу хабарларга "бўлиши мумкин" дея муносабат билдирса, кимлар мийғида кулиб қўйиш билан кифояланяпти. Ҳозир шу хусусдаги мушоҳадаларимиз билан ўртоқлашмоқчимиз.\nБизнингча, CR7 кейинги йилни "Юве"да ўтказишидан кўра, жамоани тарк этиш эҳтимоли юқорироқ.\nБиринчидан, Сарри қурмоқчи бўлган жамоавий ўйинини Криштуану бор экан, йўлга қўёлмайди. Бундай ўйин услубида майдондаги футболчиларнинг барчаси тенг ҳуқуқли бўлмас экан, мукаммал жамоавий ўйин шаклланиши қийин. Роналду тўп тепадиган клублар ўйнаётганда эса майдонда ҳар доим CR7 ва бошқалар бўлади. Иккинчидан, потенциали юқори бўлган Пауло Дибаланинг сояда қолиб кетиши.\nЧилуэлл қанча муддатга сафдан чиққани маълум 3\nРоналду АПЛ доирасидаги охирги 8 учрашувда 1 та гол урди 18\nАПЛ. "Челси" ўз майдонида "Манчестер Юнайтед" билан дуранг ўйнади 164


00:00 / 29.01.2007 | eski savollar | 2430\n1. Мен УСА да истиқомат қиламан. Бу ерда биласиз ноқонуний бўлиб қолса, жуда ёмон.Керак бўлса депорт, яъни мамлакатдан чиқариб юбориши ҳам мумкин. Мен айни шу нарсада савол бермоқчиман. Мен бу ерда ноқонуний бўлиб қолганман. Бир куни машинада бир киши билан кетаяпганимда милиция тўхтатди. Сабаби тезликни ошириб юборган эдим. Мени олдимга милиция келиб бир неча саволлар берди. Шуни ичида кутилмаганда паспортимни сўради. Дарҳақиқат олдимда паспортим бор эди. Мен йўқ десам ҳам бўлар эди. Чунки визамни муддати ўтиб кетган эди, яъни ноқонуний бўлиб қолган эдим. Паспортим йўқ десам ёлғон гапирган бўламан деб бердим. Шунда милиция жаноблари текшириб айтдики, сени паспортингни муддати ўтиб кетган экан. Сен ноқонуний бўлиб қолган экансанку деди. Ҳа дедим. Туш деди. Тушдим. Ҳамма ёғимни текшириб машинасига ўтқазтирди. Машинасини ичида ярим соатча саволлар бериб ўтирди. Ҳаммасига тўғри жавоб бердим, яъни алдамадим. Билдимки, албатта содиқларга нажот беради деб. Шунда эмегратион, яъни аянезга телефон қилиб мени исмимни берди текширтириш учун. Дарҳақиқат, шунақа исмли бола борми деб. Ҳақиқатдан ҳам шундай бўлиб чиқдим. Бу пайтда ягона ёрдамчим Аллоҳ эди. Мен Аллоҳга чин дилдан ишонган эдимки, албатта ёрдам беради иншааллаҳ деб. Лекин депорт бўлиб кетишимдан қўрқмадим. Мамлакатимга кетсам кетибманда дедим. Ўша пайтда депорт қилиб юборишга ҳақли эди. Ҳуллас ярим соатча саволлар берди. Ҳасбуналлоҳу ва неъмал вакил (Ўзинг кифоя қиласан ва Ўзинг қандай яхши ёрдамчисан) деб турдим. Алҳамдулиллаҳ ўзидан ўзи мени қўйиб юборди кет деб. Кейин уйга борганимда шеригим шу воқеани биродарларга айтиб берди. Биродарларим мени койиди нега паспортингизни берасиз деб. Бермасангиз бўлаверади ёлғон бўлмайди бунақа пайтда деди. Мен уларга ёлғон бўлади дедим. Оят ва ҳадисдан келтирдим. Мана менга нажот бердику Аллоҳ таоло дедим. Хуллас савол шуки, мен бу ерда тўғри иш қилдимми ёки йўқми?\n2. Иккинчи маротаба ҳам милицияга тушдим. Бу пайтда ҳам тезлик эди. Эрталаб соат 5 да ишга кетаяпган эдим. Хуллас икки милиция келиб ҳамма ёғимни текширди. Буни устига правам уйда қолиб кетган эди. Машинани яқинда сотиб олган эдим. Страховкани ҳали қилмаган эдим. Улар шубҳаланишдида дарров қўлимга кишанни солиб, олиб бориб қамаб қўйишди. Ўша ерда бомдоддан олдин икки ракат намозни ўқиб нажот сўрадим. Кейин икки соатдан кейин олдимга келиб бир соат кутгин сени судга олиб борамиз ўша ерда ҳал бўлади деди. Кейин судга бордим. Судда кўп одам ўтирган эди. Ҳаммаси ҳар хил айблар билан тушган. Лекин битта мен кишанда эдим ва алоҳида жойга ўтқазиб қўйган эди. Шунда судя жаноблари кириб қолди. Ҳамма ўрнидан турди одатларига биноан. Мен турмадим. Чунки ҳадис эсимга тушди. Хуллас судда штраф тўла деди, штраф тўлаб чиқиб кетдим. Бу воқеадан бир биродаримиз хабар топиб менга шундай деди: Сизни милиция тўхтатиб саволга тутган пайтда қаерда яшашингизни айтган экансиз. Уйингизда ноқонуний одам ( яъни ибодатсиз) ҳам бор эди. Агар келиб ўша болани депорт қилиб юборса сиз гуноҳкор бўласиз биласизми деб қаттиқ зажр бериб чиқиб кетди. Бу ерда иккита савол туғилди.\n1). Судя кирган вақтда ўрнимдан турмаганлигим учун тўғри иш қилдимми?\n2). Бу ерда ҳам қаерда турасан деганда тўғрисини айтдим. Лекин биз билан ибодатсиз ноқонуний бир бола турар эди. Унга зарар бўлиши ҳам мумкин эди. Лекин ундай бўлмади Алҳамдулиллаҳ. Бунда ҳам тўғри иш қилдимми?\n3. Шайх жаноблари сиздан илтимос. Ёлғон ҳақида батафсил келтирсангиз қайси пайтда мумкину ва қайси пайтда мумкин эмас. Ташаккур.\nЁлғон араб тилида «кизб» дейилади ва луғатда сидқ-ростнинг тескарисини англатади. Уламолар ёлғонни қуйидагича таърифлайдилар: Журжоний: «Ёлғон хабар унинг воқеъликка тўғри келмаслигидир. Ибн Ҳажар: «Ёлғон бир нарса ҳақида қасддан бўлсин, ноқасддан бўлсин унга хилоф нарсани гапиришдир», деган.Ёлғон сўзда бўлиши билан бирга амалда ҳам бўлади. Унда ёлғончи бўлмаган нарсани бўлган қилиб кўрсатиш учун ҳийла қилади. Ёки унинг акси бўлиб, бўлган нарсани бўлмаган қилиб кўрсатишга ўтилади. Қуръони Каримнинг «Юсуф» сурасида бунга далил бор: «Кечқурун йиғлаган ҳолларида оталарига келиб: «Эй отамиз, биз Юсуфни нарсаларимиз олдига қолдириб, ўзимиз қувлашиб кетсак, уни бўри еб қўйибди. Агар ростгўй бўлсак ҳам, сен бизга ишонмассан», дедилар.Ва унинг ёлғон қонга бўялган кўйлагини келтирдилар» (16-18 оятлар). Ўғиллар оталарини ишонтириш мақсадида ашёвий далил, деб Юсуфнинг кўйлагини ёлғондан қонга бўяб олиб келишди. Улар ғам сўз ила, ҳам амал ила ёлғон тўқишди.Ёлғоннинг сабаблари. Кишининг ёлғон ишлатишига бир неча сабаблар бор:\n1.Фойда жалб ғилиш мақсади. Ёлғончи ўзига фойда етишини кўзлаб одамларни алдаб ўз манфаати учун ёлғон гапиради.\n2.Зарарни қайтариш мақсади.Ёлғончи ўзига етиши мумкин бўлган зарарни қайтариш мақсадида ғам ёлғон тўқийди. У ўзича шу тўғри йўл деб ўйлайди. Аммо икки ҳолатда ҳам ўзига бу дунё ва охират зарарини жалб қилаётганини ўйламайди.\n3.Сўзини чиройли ва гапни гўзал чиқармоқчи бўлиш мақсади. Бунда ёлғончи тўғри сўз ва рост гап ила одамларга ёқиш, уларнинг эътиборини тортиш имкони йўқ бўлганидан уларга ёқадиган гап-сўз излаб ёлғон тўқийди.\n4.Ёлғон гапириш одатига айланиб қолгани учун нафси шу нарсани истайдиган бўлиб қолгани сабабли бу ишни қиладиганлар ҳам бор.\n5.Душмандан ўч олиш мақсади.Бунда ёлғончи душманини шарманда қилиш ва ундан ўч олиб кўнгли тўлиши учун ёлғон тўқийди.\n6.Ўзини обрўсини орттириш мақсади.Бунда ёлғончи ўзини аҳли фазл, олим, уддабурон қилиш кўрсатиб мақтаниш учун ёлғон тўқийди.\n1.Асли йўқ нарсани тўқиш.\n2.Бор нарсага маънони ўзгартиб юборадиган даражада қўшимча қўшиш.\n3.Бор нарсага маънони ўзгартиб юборадиган даражада нуқсон киритиш.\n4.Бор нарсага маънони ўзгартиб юборадиган даражада ибораларини ўзгартиш.\nИмом Ибн Ҳажар ва Заҳабийлар узрсиз ёлғон гуноҳи кабирадир, деганлар. Аллоҳ таолога ва Расулуллоҳ алайҳиссаломга қасддан ёлғон тўқиш куфрдир. Қуръони Каримда ёлғон ҳақида бир юз олтмиш еттита оят бор. Аллоҳ таоло «Наҳл» сурасида: «Ёлғонни фақат Аллоҳнинг оятларига иймон келтирмайдиганларгина тўқирлар. Ана ўшалар ўзлари ёлғончилардир», деган (105-оят). Аслида, ёлғонни фақат иймонсиз кофирларгина тўқийдилар. Чунки кофирларда савоб, гуноҳ деган тушунча йўқ. Ёлғон гапирса, гуноҳ бўлиши, у дунёда азобланиши ҳақида эътиқодда бўлмагани учун ўйламасдан ёлғон тўқийверадилар. Мўминлар эса, ёлғонни катта гуноҳ деб биладилар. Ёлғон гапириш туфайли охиратда азобга дучор бўлишларидан қўрқадилар.\nАбу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам:«Мунофиқнинг белгиси учтадир: агар сўзласа, ёлғон сўзлайди, ваъда қилса бажармайди ва унга омонат топширилса хиёнат ќилади», дедилар».Тўртовлари ривоят қилган. Имом Молик ривоят қилган ҳадиси шарифда Сафвон ибн Сулайм розияллоҳу анҳу айтадиларки: «Эй Аллоҳнинг Расули! Мўмин қўрқоқ бўладими?» деб сўралди. «Ҳа», дедилар. «Эй Аллоҳнинг Расули! Мўмин бахил бўладими?» деб сўралди. «Ҳа», дедилар.«Эй Аллоҳнинг Расули! Мўмин ёлғончи бўладими?» деб сўралди.«Йўқ», дедилар».Қайс ибн Абу Ҳозимдан ривоят қилинади: «Абу Бакр розияллоҳу анҳунинг: «Ёлғондан ҳазир бўлинглар! Ёлғон, албатта, иймондан четлатувчидир», деганини эшитдим».Байҳақий ривоят қилган.\nЁлғон ҳақидаги гаплардан намуналар: - Умар ибн Хаттоб розияллоҳу анҳу: «Мени рост пастлатгани, аслида у паслатиши нодир, ёлғон кўтарганидан, аслида унинг кўтариши нодир, яхшироқдир», деганлар. - Арваа номли аёл Саъийд ибн Зайд ибн Амр ибн Нуфайл ила ҳовли талашиб хусумат қилди. Шунда у:«Бу аёлни ўз ҳолига қўйинглар. Мен Расулуллоҳ соллаллоҳу алайҳи васалламнинг «Ким ноҳақдан бир қарич ерни олса, қиёмат куни етти қават ер унга тавқи лаънат бўлади» деганларини эшитганман. Аллоҳим! Агар бу аёл ёлғончи бўлса кўзни кўр қилгин ва қабрини ҳовлисида қилгин», деди. Мен ўша аёлнинг кўр бўлиб деворларни пайпаслаб юрганини кўрдим. У «Менга Саъийд ибн Зайднинг дуоси тегди» дер эди. Бир куни ҳовлисида кетаётиб қудуққа тушиб кетди ва ўша қудуқ унга қабр бўлди».\n1.Ёлғон ўз эгасини парчалайди.\n2.Ёлғон ўз эгасини дўзахга олиб боради.\n3.Ёлғон узоқни яқин, яқинни узоқ қиладиган саробдир.\n4.Ёлғон мурувват, жамол ва чиройни кетказади.\n5.Ёлғон ақл ўғрисидир.\n6.Ёлғончи хору зор бўлади.\n7.Ёлғон дину дунёни бузади.\n8.Ёлғон пасткашлик аломатидир.\n1. Одамлар орасини ислоҳ қилиш. Мусулмонларнинг бир-бирлари билан урушиб юришлари жуда ҳам ёмон иш. Бу ёмон иш оқибатида инсонлар ва жамиятлар ораси бузилади. Кишиларнинг бир-бирлари билан хусуматлашишлари, уришишлари барча бало офатларнинг бошидир. Шунинг учун, бу ҳолат пайдо бўлиши билан қандоқ қилиб бўлса ҳам уни бартараф қилишга ўтмоқ зарур. Бу йўлда ҳатто ёлғон гапирилса ҳам рухсат. Чунки одамларнинг орасини ислоҳ қилиш учун ёлғон гапирган одам фақатгина яхшилик учун ёлғон гапиради.\n2. Урушда ғалаба қилиш учун. Душман билан бўлаётган қуролли қарама-қаршилик ҳаёт мамот жанги бўлади. Бу жангда душман қўлидан келган барча ишларни, жумладан, ёлғонни ҳам ишга солади. Агар аскар енгилса барча уммат ва миллат душман асорати остида қолади. Шунинг учун ҳам кўпчилик манфаати йўлида душманни доғда қолдириш учун ёлғон гапиришга рухсат берилган.\n3. Оиланинг аҳллигини сақлаб қолиш учун. Ҳар бир жамиятда оиланинг аҳиллиги алоҳида аҳамият касб этади. Аҳл оилада ўсган болалар салоҳиятли фуқаро бўлиб ўсадилар. Ота-онанинг жанжаллари садоси остида ўсган болалар эса салоҳиятли фуқаро бўлишлари мумкин эмас. Шунинг учун ҳам эр-хотин орасидаги ўзаро аҳиллик жуда ҳам муҳимдир. Ана ўша аҳилликни сақлаб қолиш мақсадида эри хотинга бир-бирларига яхшилик маънода ёлғон гап айтишларига рухсат берилган.Ушбу истисно тариқасида рухсат берилган уч ҳолатдан бошқа ҳолларда ёлғон гапириш мумкин эмас. Умму Кулсум бинти Уқба розияллоҳу анҳодан ривоят қилинади:«Бу аёл Набий соллаллоҳу алайҳи васалламга байъат қилган биринчи муҳожиралардан бўлган эди. У киши Расулуллоҳ соллаллоҳу алайҳи васалламнинг:«Одамлар орасини ислоҳ қилган каззоб эмас. Хайрни айтади ва хайрни етказади», деганларини эшитган экан. «Мен у зотнинг одамлар «ёлғон» дейдиган нарсадан бирор нарсага рухсат берганларини эшитмаганман. Илло уч нарсага; урушда, одамлар орасини ислоҳ қилишда ва эрнинг ўз хотинига ва хотиннинг ўз эрига гапиришида рухсат берганлар», деди у».Тўртовлари ривоят қилган.\nАбу Довуднинг лафзида:«Расулуллоҳ соллаллоҳу алайҳи васалламнинг ёлғондан бирор нарсага рухсат берганларини эшитмаганман. Илло уч нарсани «ёлғончи ҳисобламайман» дер эдилар; одамлар орасини ислоҳ қилган одамни. У бир гапни айтса, ундан ислоҳдан бошқани ирода қилмайди. Урушда сўз сўзлаган кишини ва ўз хотинига сўз айтган эрни ҳамда ўз эрига сўз айтган хотинни», дейилган. Гапни буриб гапириш, яъни, киши оғир ҳолга тушиб қолганда сиртидан бошқа, ичида бошқа маъно берадиган гапни айтиб очиқ-ойдин ёлғон гапирмай қутилиб кетишга рухсат бор. Имрон ибн Ҳусайн розияллоҳу анҳудан ривоят қилинади: «Набий соллаллоҳу алайҳи васаллам:«Албатта, гапни буриб гапиришда ёлғондан қочиш майдони бордир», дедилар».Ибн Адий ва Байҳақий ривоят қилган.Ислом оламида Қуръони Каримни махлуқ дейиш фитнаси чиққанда халифа ҳаммани бу гапни айтишга мажбур қилишга ўтган. Навбат имом Шофеъийга келганда у киши, албатта, манавулар махлуқдирлар, деб тўрт панжаларини кўрсатганлар. Тафтишчилар буни, тўрт илоҳий китоб; Забур, Таврот, Инжил ва Қуръонлар махлуқ, деб айтилганини англаганлар. Имом Шофеъий бўлсалар, тўрт панжани ирода қилганлар. Ўзининг золимлиги билан донг таратган Ҳажжож золим саҳобаларнинг бирларидан, менинг ҳақимда нима дейсан, деб сўраган. Шунда у киши, сен қоситсан, деганлар. Араб тилида «қосит» сўзининг икки қарама-қарши маъноси бор. Бу сўз ҳам одил, ҳам жаврчи маъноларини билдиради. Мазкур саҳобий розияллоҳу анҳу Ҳажжожга, сен қоситсан, деганларида ўша ерда турганлар унга, сени мадҳ этди, дейишган. Аммо Ҳажжожнинг ўзи, йўқ у мени жаврчи демоқда, деган.\nРибога пул берувчидан қарз олиш


Фил Суяги Қирғоғи раҳбари таслим бўлишдан бош тортмоқда - BBC News O'zbek\nФил Суяги Қирғоғи раҳбари таслим бўлишдан бош тортмоқда\nImage caption Қудрат учун кураш Фил Суяги Қирғоғини уруш гирдобига олиб келди.\nЎтган ноябр ойидаги сайловларда мағлуб бўлгани айтилган Фил Суяги Қирғоғи президенти Лорен Гбагбо унинг таслим бўлиши ҳақидаги хабарларни рад этди.\nПрезидент қароргоҳи ертўласидан туриб телефон орқали сўзлаган жаноб Гбагбо у фақатгина оташкесим шартларини мубоҳаса қилаётгани ва ноябр ойидаги сайловларда ғалаба қилганига ишонишини айтди.\n"Мен сайловларда ғолиб эдим ва қудратдан кетиш йўлини муҳокама қилаётганим йўқ", деб айтди жаноб Гбагбо.\nХалқаро ҳамжамият томонидан сайловларда ғолиб, дея тан олинган Алассан Уаттарага содиқ кучлар Абиджандаги президент қароргоҳини ўраб олишган.\nШаҳарнинг тўрт миллионга яқин аҳолиси уйларига қамалиб олган.\nБМТ ва Франса тинчликни сақлаш кучлари жаноб Гбагбо кучларини нишонга олмоқдалар.\nҒарб давлатлари Гбагбонинг истеъфога чиқиши кераклигини айтганалар.\nҚудрат учун кураш\n2010 йил ноябр ойидаги сайловларни ташкиллаштиришга кўмак берган БМТ мамлакат шимолида кўпроқ қўлловга эга бўлган Алассан Уаттара ғолиб бўлганлигини маълум қилганди.\nАммо Лорен Гбагбо сайловлар натижаларини қабул қилмади. У Фил Суяги Қирғоғининг собиқ мустамлакачиси бўлган Франсани БМТга босим ўтказиб, ўз иқтисодий манфаатлари йўлида уни президентликдан кетказиш интилишида айблади.\nАлассан Уаттара Гбагбога 24 март кунига қадар қудратдан кетиши учун мухлат берди, лекин жаноб Гбагбодан ҳеч қандай жавоб бўлмади.\nБир неча кундан кейин Уаттара кучлари Абиджан томон юришни бошладилар.\nImage caption Сайловларда ғолиб бўлгани айтилган Алассан Уаттарага содиқ кучлари Абиджандаги Президент қароргоҳини ўраб олганлар.\nТахмин қилинишича, жаноб Гбагбо жорий вазиятда кўп қола олмайди.\nХалқаро Жиноят Маҳкамаси унга нисбатан инсониятга қарши жиноятлар бўйича иш очиши мумкинлигини билдирган. Шунинг учун унинг ғарб давлатларига йўл олиши эҳтимоли кам. Лекин Африка давлатлари орасида ўзига бошпана топиши осон.\nЖаноб Гбагбо ҳамиша Ангола Президентига ўзини яқин тутиб келган ва ўша ерда хавфсиз бошпана топиши эҳтимоли йўқ эмас.\nБир вақтлар жаннатмакон ўлка...\nЎн йилча аввал Фил Суяги Қирғоғи Ғарбий Африкадаги бой ва фаровон мамлакат эди.\nАммо жамиятда кўринмас этник, диний ва иқтисодий бўлинишлар кўп бўлган.\nКакао етиштириш саноатига асосланган мамлакатда яшаш даражаси қўшни давлатларга қараганда юқорироқ эди. Мали ва Буркина Фасо каби қашшоқ давлатлардан муҳожирлар бу ерга келиб ишллашни афзал кўрардилар.\nМамлакатга келаётган муҳожирларнинг аксари мусулмонлар бўлиб, шимол аҳолисига ўзларини яқинроқ кўра бошладилар.\nПрезидент Гбагбо раҳбарлиги остида баъзи жанубдаги миллатчилар эса мамлакатни муҳожирлардан ҳимоя қилиш ғояларини кўтариб чиқа бошладилар. Улар шимолликларни ҳақиқий Фил Суяги аҳли сифатида кўрмайдилар.\nШимол аҳолиси ўзларини камситилган кўра бошладилар.\nМусулмон бўлган Алассан Уаттара унинг ота-онаси Буркина Фасолик экани асосида аввалги сайловларда ўз номзодини қўйиш ҳуқуқидан мосуво этилди.Лекин у мамлакат Бош Вазири вазифасини адо этган.\nКўплаб шимолликлар уларга овоз бериш ҳуқуқи ва расмий ҳужжатлар берилмаслигидан шикоят қилиб келганлар.\n2002 йили шимоллик бир гуруҳ аскарлар исён кўтариб, Абиджан томон юрдилар. Улар бутун мамлакат устидан назоратни қўлга олай деган вақтлари Франса қўшинлари томонидан тўхтатиб қолинди.\nМамлакатда 9 мингга яқин БМТ тинчликни сақлаш кучлари жойлаштирилди.\nМамлакат амалда шимол ва жанубга бўлиниб қолди.\nНоябр ойидаги сайловлар бу бўлинишга якун ясаши кутилганди. Лекин аксинча қарама-қаршилик кучайиб кетди, лекин можаро яқин орада хатм топишига умид қилинмоқда.


31 июл 2021, Тошкент вақти: 05:07\nҚирғизистондаги 101та мадрасининг камида 92таси бош мударриси олий маълумоти йўқлиги аниқланди\nМамлакатдаги 101 мадраса мударрисларининг қанчаси текширувдан ўта олиши номаълум, лекин деярли барча диний ўқув юртлари директорлари таълим бериш лицензиясидан маҳрум этилиши аниқ. Маълум бўлишича, бош мударрисларнинг аксар кўпчилиги олий маълумотсиз бўлгани боис таълим беришга лойиқ эмас, деб топилган. Қирғизистонда диний таълим соҳаси устидан назоратнинг кучайтирилиши мамлакатда диний радикаллашув авж олаётган пайтга тўғри келмоқда.\nҚирғизистондаги деярли барча мадрасалар директорлари 2016 йилда лицензияларидан маҳрум этилади. Мазкур қарор бирорта бош мударриснинг дин бўйича олий маълумоти йўқлиги билан изоҳланмоқда.\nҚирғизистон Диний аттестация қўмитаси раиси Абдулла Асронқуловнинг Озодликка айтишича, мамлакатдаги мадрасалардан 92 фоизининг бош мударрисллари диний таълим бериш ҳуқуқидан маҳрум этилади. Қўмита раиси 23 февраль кунги суҳбат чоғида мазкур қарор 2014 йилда жорий этилган меъёрий қоидалар асосида қабул қилинганини билдирди.\nАсронқуловнинг яна айтишича, Дин ишлари бўйича давлат қўмитаси Қирғизистон бош муфтийсига университет даражасидаги ёки бошқа тан олинган диний олийгоҳлардан дипломалари бўлмаган мадраса раҳбарларини вазифаларидан четлатишни тавсия этиши кўзда тутилмоқда.\nҚирғизистондаги 101та мадрасадан 72таси ўз мударрисларини аттестациядан ўтказишга рўйхатдан ўтказди. Аттестация 24 февраль куни ўтказилиши белгиланган.\n2014 йилда жорий этилган меъёрий чораларга биноан мамлакатдаги барча мадрасалар мударрисларининг мунтазам равишда давлат аттестациясидан ўтиши талаб қилинади. Бундан мақсад мадрасаларда экстремистик ғоялар ўқитилишининг олдини олиш ва исломий ўқув юртларидаги таълим жараёнини тартибга солишдан иборатдир.\nҲозирча аттестациядан мударрисларининг қанчаси ўтиши мумкинлигига доир тахминлар йўқ.\n2012 йилда Қирғизистон хавфсизлик идоралари мамлакатнинг олий диний идораси – Муфтиятни қирғиз болаларини ноқонуний тарзда Бангладешдаги диний мактабларга ўқишга жўнатганликда айблаган эди. Расмийларга кўра, Бангладешдаги кулбаларда болаларга Таблиғи Жамаат ҳаракатининг экстремистик ғоялари ўқитилган.\nҚирғизистон ҳукуматининг диний мактаблар устидан назоратни кучайтириш уринишлари мамлакат бўйлаб диний радикаллашув кучаяётган пайтга тўғри келмоқда.\nКейинги ойларда қирғиз хавфсизлик идоралари амалга оширган аксилтеррор операциялари натижасида исломий экстремизмга алоқадор, деб кўрилган бир неча шахс ўлдирилди ёки қўлга олинди.\nЎтган йилнинг июль-октябрь ойларида қамоққа ҳукум этилган ва турмадан қочишга муваффақ бўлган исломчиларни қўлга олиш амалиётлари пайтида уларнинг бир неча нафари ҳамда камида тўрт милициячи ва қамоқхона нозири ўлдирилган эди.\nҚирғизистон расмийлари Яқин Шарқда “Исломий давлат” экстремист гуруҳи сафларида юзлаб қирғизитонлик ёшлар жанг қилаётгани борасида ҳам хавотир билдириб келади.\nЎтган ой ўрталарида Қирғизистон Ички ишлар вазирлиги 2015 йилда Сурия ва Ироқдаги жангларда Ислоимй жангарилар сафидаги 30 қирғизистонлик ҳалок бўлганини билдирди.


Рамазоннинг бешинчи жумасида сиз билан гурунглашиш насиб этганидан ичимга сиғмай севиниб ўтирибман. Бормисиз, оғам, иним, синглим, опам, онам. Сиз борсизки, мен борман. Сиз тараф узатган қўлим истиқболига минглаб қўллар салом ва олқиш учун узалаëтганини кўриб турибман. Сафларимиз кенгаймоқда. Қўлларни қўлларга берайлик, эллардан элларга юрайлик. Бугун сизлар билан заҳар ҳақида эмас, шакар ҳақида гаплашамиз.\nГўрков, таксичи ва қассоб каби 60 дан зиёд касб эгаси даромад солиғидан озод қилинди.\nРоссия-Қозоғистон чегарасидан бир кунда 1200 киши қозоқ тарафга ўтди. Қозоқ ҳукумати бир марталик транзит йўлаги ташкил қилиб берди. Ўзбеклар бу транзит йўлаги орқали Ўзбекистонга келиб, бола-чақасига қовушди. Аммо чегарада яна юзлаб ўзбек кўзлари нигорон бўлиб турибди.\nКим олади-я, шугинани? “Версал” тўйхонаси сотувга қўйилди. Ичига совитгич ўрнатиб, гўшт сақласа ҳам бўлади. Ўликлар учун морг қилса, зўр бизнес, аммо, лекин.\n“Артель” деган заводнинг ўтмай қолган дазмолларини сардобаликларга аталган пулдан тўлаб, сардобаликларга беришди. Любая бизнес хараша.\nСардоба ўпирилиши бўйича 170 дан зиёд шахс сўроқ қилинди. Улар орасида Сангинов ва ўғиллари борми?\nЭрон Ислом инқилоби посбонлари чигирткага қарши муқаддас урушга сафарбар қилинди. Чигирткалар 200 минг гектар ердаги экинни еб ташлабди.\nШерзод Кудбиевга вазирлик портфелига қўшиб 3-даражали давлат солиқ хизмати маслаҳатчиси унвони берилди. Бу генерал-майор дегани.\nКим у киндерсюрпиз? Уни ким бизга ато қилди?\nБиринчидан, у Шавкат Мирзиëевнинг хотини Зироат келинойининг жияни.\nИккинчидан, у 2016 йилдан то 2018 йилнинг апрелигача Мирзо Улуғбек тумани ҳокими бўлганида оддий одамларнинг уйини фоҳишахона деган баҳонада мусодара қилиб сотиш схемасида қатнашган.\nДемак, 35 ëшигача бир болтага соп бўла олмай юриб, Мирзиëев келгач, пилиги кўтарилган бу амалдорчани Зироат келинойи ювиб-тараб бош вазир лавозимига қўймоқчи эмиш.\nЎзбекистонда кадрлар сиëсати кўрпанинг тагида ҳал қилинаётгани ва жиддият йўқлигидан афсусдаман. Ўзбекистон бошқаруви қоп-қоронғу хоналигича қолмоқда. Қоронғу хонада қора мушукни топиш қийин.\nМирзиëевнинг энг заиф тарафи – НЕПОТИЗМ ва паканалик комплекси. Юлий Цезарь айтганидек, ҳукмдорни бир силтаб биринчи ўриндан иккинчи ўринга тушириш мумкин. Кейин эса уни осонгина энг сўнгги ўринга тушириб қўясиз. Чўлда кетаëтган карвон бирдан тескари айланса, биринчи туя охирги туяга айланади.\nХитой Африкадаги қолоқ давлатларнинг мулозимларини пора билан сотиб олиб, ўша ерларда хоҳлаган бўқини еб ëтибди. Расмий Пекин назарида энг порага ўч, ҳатто ота-онасини пора учун гўштга топширишга тайëр мулозимлар Ўзбекистондадир.\nБиринчидан, ўзбекнинг сотқин мулозими откат эвазига ўзбек газини Хитойга сотган.\nИккинчидан, Мирзиëев Хитойнинг Эксимбанкидан пул олиб, Сардобани қурдирган.\nОдамлар, мен сизларга айтай, Хитой ўрисдан ҳам ëмон. Бу яъжуж-маъжуж берган чойчақага давлатни сотиб ташлаëтган мулозимларни эшакка терс миндириб шаҳар айлантириш керак.\nШу ерда қўшиқ кетиши керак эди. Ўзим куйлаб қўя қоламан. Агар қўшиқ қўйсам, ютуб жарима қилади. Аммасига, холасига, ҳаммасига…\nШакар ҳақидаги гапимиз\n19-асрда яшаган француз файласуфи Тристан Бернар “Агар мен қирол бўлганимда, тузга ишонмаган бўлардим”, деб ëзган эди. Менимча, тузга ишониш жоиз. Хоссатан, Рассом Тузга.\nУстоз Рауф Парфи ëзганидек, “ўзимизга ишонмасак, сўзимизга ишонмасак, кўзимизга ишонмасак”, ҳеч бўлмаса, Рассом Тузга ишонайлик.\nШакар ҳақида гапираман, деб ваъда бергандим. Коронавирус боис, Ўзбекистонга тайëр шакар келтириш йил охиригача солиқдан озод қилинди. Ташқаридан вагон-вагон, “Камаз-Камаз” шакар олиб келиб ташлашди президент пилигини кўтарган тужжорлар. Мана сенга олам-олам шакар, қучоғингга сиққанича ол.\nАммо Ўзбекистондаги икки шакар заводи чиқарган маҳсулот ўтмай қолди. Яқинда бир одам Хоразмга борди. “Хоразмда тоғлар йўқ эди дейишарди, бу нима”, деди меҳмон осмонўпар тоғларни кўриб.\nБу тоғлар Ҳазорасп заводи чиқарган шакар билан тўла қоплардан юксалган эди. НАСА космик кемаси фазодан туширган расмда ҳам кўринади. Ангренда ҳам шундай тоғ пайдо бўлибди. Бу Ангрен шакар заводиники.\nВатанпарвар сифатида ëқа йиртиб, дод солсам ярашади. Ватанимда ишлаб чиқарилган шакарни эмас, балки аллақайси зоти номаълум жойдан келган шакарни чойга солдим, дея. Мен йиғламай, ким йиғласун?\nАммо. Шу “аммо” деган сўзни яхши кўраман. Аммо биз шакар завод деганимиз аслида Каримовдан қолган бир ëлғон экан. Лотин Америкасида ишлаб чиқилиб, кема ва поездларда 95 фоиз тайëр шакар маҳсулоти келаркан. Уни заводдагилар биннарса қилиб, оқлаб-қоплаб сотишаркан.\nЗавод ундай бўлмайди. Масалан, Олтиариққа лавлаги экасиз ва бу лавлагини Бешариқда шакар қилиб чиқарасиз. Лавлаги ерни дабдала қилди, деб экмай қўйишди. Илло, ўзимизнинг шакаримиз бўлсин, деган даъво билан бу завод ушлаб турилибди. Ундан кўра, Украинадан шакар олиб келсак, арзон тушади. Лотин Америкасидаги лавлагини шакар қилиб, еб ўтирибмиз.\n“Бу гапларни айтган тилингга шакар”, деб қўйсангиз, камтарликдан қутулардим. Тил дегани ë шакар, ë заҳар бўлади. Мария Захарова деган заҳартил ўрис жувон бизнинг тил томорқасига кесак отибди. Бу гапларни айтган заҳар тилингни ҳакка чўқисин.\nВалерия Новодворская деган марҳума сиëсатчининг мана бу гапи қанчалик ибратли:\n“Рус тили энди маданий восита сифатида хизмат қилмай қўйди. Бугунги кунда у собиқ мустамлакаларимизнинг ўз тарихига бўлган садоқатини ва европача қадриятларга интилишини йўққа чиқариш мақсадида қўлланиладиган ҳарбий-сиёсий жиҳатдан зарба бериш қуролига айланган”.\nШу ўринда бир саҳнани тасаввур қилиб кўрсак.\nУ “ўзбек тилини ҳеч ким ўрганмай қўйди”, деб дод солинган навбатдаги патриотик постни ëзиб тармоққа қўйди. Кейин ГорОНОдаги танишига телефон қилиб, “Кичик ўғлимни рус мактабга жойлаб беринг”, деб илтимос қилди. Унинг катта қизи ва ўғли рус мактабда ўқишар, ўзбекчада фақат жалап деб сўкишни билишади, холос.\nУ ким? У мен! У сен! У У!\nБир пайтлар одамлар Ленинга хат ëзишган нажот сўраб. Ҳозир баъзан менга ҳам ëзишади. Мана битта мактуб:\n“Раматовдан сўраб кўрмийсизми, Рассом Туз, нимага қизлари Москвада яшийди, бизнесиниям ўшатта қилишади, Ўзбекистондан ўғирлаган пулларини Россияда ишлатади?”\nЖавоби ҳам тайëр. Очил ëшуллидан савол сўрайдиганлар шу кунларда жуда кўп.\nSardor Rakhmatov ëзибди: “Rassom Tuz, нега Ўзбекистонда, айниқса, ўзбекларга камтарлик қилсез, мақтанчоқлик билан жавоб қайтаради? Яхшилик қилсез, ёмонлик билан жавоб қайтаради? Нега бунчалик бузилиб кетишган?”\nЭнди, Сардорбек, бунинг илдизи узоқ. Совет давридан мерос қолган тушунча бор. “Халқнинг ичидаги камбағал одам яхши”, деган гап. Бу ëлғон гап. Қашшоқнинг камида тўртта қусури бор.\n1. Паразитлик (ишламасдан бировнинг ҳисобидан яшаш).\n2. Лаганбардорлик (микрофон тутсанг, президентнинг қизи ва куëвларига ялтоқлик қилади).\n3. Майда ўғирлик (отвёрткангни бериб тур, дейди ва қайтариб бермайди).\n4. Ичиқоралик (сал бойиган одамнинг уйига ўт қўйсам, унинг қашшоқ бўлганини кўрсам, деб орзу қилади).\nАйтмоқчи бўлган гапим – Ўзбекистонда “энг кичик заррадан юпитерга қадар” касалга чалинган. Бу радиация пайтида барча нурланганига ўхшаш ҳолат.\nЯна савол беришди: Каримов даврида биттаси “Юртбошим учун қурбон бўламан”, деб хониш қилувди. Бугун биттаси “Юртбошимни яхши кўраман”, деб ингради. Нега шундай?\nЖавобни қисқа қилдик. Ука, эшак ҳангради, ит вовиллади, сичқон чийиллади, демаймиз-ку? Маддоҳлик – бу тўданинг табиий хусусияти.\nМана, қаранг, узуноëқ соҳибжамоллар подиум устида юргандай, Мирзиëев Сардобага борганида устидан юрсин, деб супа қилиб беришибди. Маддоҳлик бўлса, шунчалик бўлар.\nМана бу мактубни элчи “Алишер Аъзамхўжаевнинг мусибат бизнеси”, деб сарлавҳалашибди?\nАъзамхўжаевнинг мусибат бизнеси\n“Короче, 240 киши Истанбулдан Тошкентга чартер рейсда қайтди. Ҳомиладор ва қари-қартанг қайтди, деб кариллашди. Лекин элчи Алишер Аъзамхўжаев ўзининг турк шериклари ва танишларини самолётга тиқиб юборган.\n240 кишидан ярмига яқини турк бизнесменлари ва мутахассислари бўлган”.\nБу гапни билгичлар айтди:\n“Элчи соққа қилган… Ўзбекистон фуқаролари ўлаётган бир пайтда элчи соққа қиляпти”.\nЭлчига фақат Ўзбекистон фуқароларини қайтаришимиз керак, дейишса, нихуя, шу одамлар боради, деб турк танишларини тиқиштирган.\nТуркияда қолиб кетган, билет олган 4,5 мингта ўзбекистонлик бор.\nТуркиядан Ўзбекистонга қайта олмаётганлар эса 10 мингдан зиёд.\nЎликдан ҳам бир чимдим гўшт юлиб, шўрвасига соладиган одам, албатта, ўзбек амалдори.\nБу амалдор бола-чақаси, амма-холаси билан қўшилиб, коронавирусга чалинса, Туркиядаги ўзбекларнинг раҳми келмаса керак.\nКоронавирус бир лакмус қоғози каби кўп нарсани ошкор қилди.\nМиллион-миллион саргардон ўзбеклар. Минг сўм топса, 950 сўмини юбориб ўтиришди Ўзбекистонга. Ўзлари резина квартирада биргина койка устида яшашди. Ўзбекистондагилар паразит бўлиб улар ҳисобидан дабдабали тўй қилди, умрага борди. Гастарбайтерлар эса лоақал икки ойга етадиган пулни орқасига ташлаб қўймабди. Ўша ўриснинг юртида уй-жой қуриб, томир отиш керак эди. Ўзбекистонга қарғиш теккан. Буюк келажаги ҳар сафар янги раҳбарнинг кўти тахтга тегиши билан 30 йил нарига жилади.\nСувга оқиб кетиши мумкин бўлган билимдан не фойда?\nЎзимга ўзим савол бераман. Швеция қироли фалончига Нобель мукофоти бер, деб амр қила оладими?\nËки АҚШ президенти киноакадемияга телефон қилиб, пистиëнчига Оскар бер, деб айта оладими?\nГермания канцлери Меркель Фанлар академияси раҳбарини ëнига чақириб, мана шу олимга докторлик унвони бер, дея оладими?\nЙўқ, албатта. Агар шундай бўлса, осмон узилиб ерга тушган бўларди.\nИталияда диктатор бўлган Муссолинининг ҳам журъати етмаган бунга.\nМасалан, битта олим бориб: “Муссолини тоға, докторлик ишимни эчки еб қўйди, шу палакатни ҳисобга олиб илмий унвон беринг” деса, Муссолини бу бетамиз олимга “қайта ëз!” дерди.\nАммо Ўзбекистон президенти илмий ёзмалари тошқинда яроқсиз ҳолга келган сирдарёлик хотинга докторлик даражаси бер, деб Фанлар академиясига буюрди.\nФанлар академиясидаги қуллар эса ўз хўжайини амрини шессекундда бажо келтирди. Бонусига профессор деган унвонни ҳам қўшиб беришса керак.\n21-асрда ўзбек олимининг ғоз пати ëки қамиш қалам билан илмий иш ëзишининг ўзи мўъжиза.\nМен билган Ғарб олимлари ўз илмий ишини компьютерда ëзади. Компьютерни қўчқор сузса, қўтос эзғиласа ëки ҳожатхонага тушиб кетса, файллар булутларда сақланади.\nРивоят. Бир куни бир олим 20 йил ўқиб, ўз китобларини эшакка юклаб юртига қайтибди. Йўлда унинг хуржунини қароқчи олиб қўйибди.\nОлим бўлса, “Эй қароқчи, китобни қайтар. У китоб менинг 20 йиллик билимим тўпламидир”, дебди.\nШунда талончи олимга қараб, “Ҳар қандай қароқчи шессекундда олиб қўйиши мумкин бўлган билимнинг нима фойдаси бор?” деди. Қиссадан ҳисса: тошқинда оқиб кетиши мумкин бўлган билимдан не фойда?\nБаъзан менга қараб, сенинг танқидларингдан не фойда, ўғрилар фейсбук ўқимайди, дейишади. Аммо ўқишаркан. Кеча битта ўғри чиқди менга. “Инсофли ўғриман, президентнинг куëвлари билан солиштирсангиз, фариштаман”, деди. Эҳ, ўғригина бола. Сен тушунган нарсани эл тушунмайди.\nТуркистонннинг сўнгги 200 йиллик яқин тарихи мағлубият, енгилиш ва хорликдан иборат. Амалдор бўлиб иқтидорга келган ҳар қандай махлуқдан қўрқдик. Унинг қўлида куч бор, тахтда ўтирибди, дея андиша қилдик. Қўлимиздан нима ҳам келарди, деб бўйин эгдик. Аммо кучсизларнинг ҳам кучи бор. Мана бу эртак шу ҳақда.\nСўфитўрғай филни қандай енгди?\nЎрмонда филни призидент қилиб сайлашибди. Сайланаëтган пайтда фил: “Барча ҳайвонлар менинг ҳимоям остида”, деб қасам ичди. Шу ўрмонда бошқа махлуқлар қаторида сўфитўрғай ҳам бор эди. Сўфитўрғай ўрмондаги йўл четида ин қуриб, тухум босди. Бу йўлдан ҳайвонлар сув ичгани дарë тарафга қараб ўтар эди. Суч ичгани дарëга бораëтган фил сўфитўрғай инидаги тухумларни баҳайбат оëғи билан янчиб ўтиб кетди. Сўфитўрғай келиб кўриб, фиғони фалакни тутди. Сўфитўрғай филнинг олдига учиб бориб, “Эй фил, нега инимни пайҳон қилдинг? Сен ахир ваъда бергандинг-ку, барчанг паноҳим остида, деб!”\nФил бўлса пинагини ҳам бузмай, “Сен каби майда махлуқлар менинг оëғим тагида эзилишга маҳкумсиз. Чунки мен катта, сен кичиксан”, дебди.\nСўфитўрғай бўлса тишини тишига босиб, филнинг олдидан чиқиб кетди. Бориб қушларга дардини айтди. Қушлар қанотини қоқиб, “Биз заиф қушчалар бўлсак, бу йиртқичларга қандай бас келамиз”, деб гўнг титишда давом этишди.\nКейин зағизғон ва қарғаларга дардини достон қилди. Зағизғон ва қарғалар сўфитўрғайга қўшилиб бориб, филнинг кўзини чўқиб кўр қилишди.\nКўр бўлиб қолган фил сув ичиш учун дарë йўлини топа олмай, хартуми билан атрофни пайпаслай бошлади. Чанқоқдан қийналган фил сув қидирар эди. Фил сандирақлаб юрган жойда чуқур сувсиз хандақ бор эди.\nСўфитўрғай қурбақалардан хандақ ичида ваққиллаб сайрашни илтимос қилди. Қурбақалар хандақ ичига сакраб тушиб, вақиллашни бошлашди. Кўр бўлиб қолган фил қурбақалар овози эшитилган тарафга қараб юрди. У қурбақалар сув ичида сайрайди, деб ўйлади. Сув ичаман деб бошини эгган фил чуқур хандаққа ағдарилиб кетди. Оëғи осмондан келган фил хандақ ичидан чиқолмай, ўлимга маҳкум бўлди. Сўфиттўрғай бўлса ўлаëтган фил устида чарх уриб учиб, хурсандликдан сайрарди:\n“Эй золим, кўрдингми? Сен ўз ҳокимиятингдан маст эдинг. Мени заиф деб камситдинг. Инимни пайҳон қилдинг. Менинг кичик жуссамдаги ақл сен каби улкан махлуқни маҳв этди”.\n“Калила ва Димна” китобидан ўқидик бу эртакни.\nМана бу мисрани эса шоира Гулшода ëзибди:\nКЎЗЛАРИНГНИ ЯШИРМА – ТЎРҒАЙ!\nКЎЗ ЁШЛАРИНГ КЎЗИМИЗНИ ЎЙГАЙ…\nЭртак кўр бўлган ҳукмдор фил ҳақида эди. Бухоронинг сўнгги амири Олимхоннинг ҳам жанг филлари бор эди. Аммо бу филлар Олимхонни мағлубиятдан сақлаб қола олмади. Золим ва жоҳил хон мамлакатдан қочиб кетди. Умрининг охирида кўзлари кўр бўлди Олимхоннинг.\nЎлимидан олдин Олимхон: “Мени Амударëга олиб боринг, юртим шамолидан сўнг бор баҳраманд бўлай”, деб ўтинган. Шоир Омон Матжон бу ҳақида мушоҳада юритиб мана бу сатрларни ëзган эди:\nХалқим! Тилсиз бардош ҳам умид билан\nКимники кўтарсанг тахти аълога,\nҲали кўзлари кўр бўлмасдан бурун\nТавофга олиб бор Амударёга!\ndata-title="РТдан ваъз: Сўфитўрғай президентдан қандай ўч олди?" data-description="<!-- wp:paragraph --> <p>Рамазоннинг бешинчи жумасида сиз билан гурунглашиш насиб этганидан ичимга сиғмай севиниб ўтирибман. Бормисиз, оғам, иним, синглим, опам, ..." data-image="https://eltuz.com/wp-content/uploads/2020/05/rasm4297664.jpg" data-url="https://eltuz.com/sas/214106/" data-services="facebook,odnoklassniki,twitter,telegram" data-counter="ig">\n14 январ 2018\nЁзувчи Носир Фозилов вафот этди\n13 январь куни Тошкентда таниқли ўзбек ёзувчиси Носир Фозилов 88 ёшида вафот этди. Адибни яқиндан билган кишилар унинг камтар ...\nЎзбек мадоннаси келажаги йўқ боласини ўлдирди\nЎзининг уч яшар ўғлини бўғиб ўлдириб, дарахтлар остига ташлаб кетган андижонлик Саидахон Тиллаволдиева 3 апрель куни Тошкентда ҳибсга олинди. ...


Artel'га қарашли корхонада газ сизиб чиқиши оқибатида ёнғин юз берди — Sof.uz\nЖАҲОН 96,080,360 68,749,729 2,051,488\nArtel'га қарашли корхонада газ сизиб чиқиши оқибатида ёнғин юз берди\n27.11 17:32 545 Ўзбекистон\nКорхона ходимларидан "бир гуруҳи" термик жароҳат олгани хабар қилинди.\nЖорий йилнинг 27 ноябр куни соат 12:00ларда Тошкент шаҳри Яшнобод туманида жойлашган “Техноконтинентал” МЧЖ корхонасидаги ишлаб чиқариш жараёнида ишлатиладиган сиқилган газнинг сизиб чиқиши туфайли ёнғин юзага келган.\nФавқулодда вазиятлар вазирлиги матбуот хизмати хабарига кўра, натижада воқеа жойида ишлаётган корхона ходимларидан бир гуруҳи термик жароҳат олган. Воқеа жойига ёнғин-қутқарув бўлинмалари етиб боргунига қадар корхона ходимларининг саъй-ҳаракатлари билан ёнғин бартараф этилган.\nЖароҳат олган ходимлар зудлик билан Республика шошилинч тез тиббий ёрдам марказига жойлаштирилган. Улар шифокорлар назоратига олиниб, беморларга тез ва малакали тиббий ёрдам кўрсатилмоқда.\nАйни пайтда ҳодиса рўй берган жойда вазиятни ўрганиш ва бартараф этиш учун фавқулодда вазиятлар вазирининг биринчи ўринбосари бошчилигида тузилган республика ишчи гуруҳи фаолият олиб бормоқда.\nКорхоналар ва ташкилотларнинг ягона давлат регистрига кўра, “Техноконтинентал” МЧЖ 2018 йил январ ойида рўйхатдан ўтган. Корхона электр жиҳозларини ишлаб чиқариш билан шуғулланади. Корхонанинг таъсисчилари Artel Electronics (62,5 фоиз) ва Ilk Sabah Insaat Anonim Sirketi (37,5 фоиз).\n17.01 17:45 1653\n16.01 17:43 1356\nКеча, 21:13 1293\nКеча, 19:58 1079\nКеча, 17:41 866\n15:40 37 Жамият\n15:28 17 Иқтисод\nБугун, 14:27 603 Ўзбекистон\nБугун, 14:10 137 Ўзбекистон\nБугун, 13:31 206 Жаҳон\nБугун, 12:41 428 Жамият


Видео: Ҳиндистонда 1,5 тонна героин олиб кетаётган кема ушланди\nҲиндистон ҳарбий-денгизчилари томонидан ушланган кема Панама байроғи остида MV Henry номи билан фаолият юритган. Ҳиндистон соҳил қўриқлаш хизмати бош директори ўринбосари С.Парамешнинг айтишича, у Гужарат штати Порбандар шаҳри яқинида қўлга олинган. Кема Дубайдан Гужаратдаги Аланг шаҳрига сузаётган бўлган.\nВидеода MV Henry экипажи аъзоларининг қўлга олингани ва героин қопларининг кемада ёйиб қўйилганини кўриш мумкин. Экипаж аъзоларининг барчаси ҳиндистонлик экани айтилмоқда. Уларга нисбатан текширув ишлари бошлаб юборилган.


Соҳада яратилаётган ҳуқуқий асослар ва фойдаланувчиларнинг кенг талаби туфайли Ўзбекистонда маҳаллий мессенжер, ижтимоий тармоқ ҳамда бошқа мулоқот майдонларини яратиш борасида бир қанча янгиликлар қилинмоқда.\nЖумладан, бир муддат аввал сайтимиз орқали “Pager Ўзбекистонда Telegram ўрнини боса оладими? ” сарлавҳаси билан ўзбекистонлик дастурчилар томонидан яратилган мутлақо янги мессенжер ҳақида хабар қилиб, дастур яратувчиларидан бири Анвар Каримов билан суҳбат ташкил қилган эдик.\nСуҳбатда мутахассис маҳаллий Pager иловаси орқали фойдаланувчиларнинг ўзаро матн, расм, контактлар, медиа файлларни жуда осон тарзда алмашиш имкониятлари, ҳамда, дастурнинг ўзбек, қорақалпоқ, рус ва инглиз тилларида ишлаши ҳақида маълумот берган эди. Шунингдек, дастурчи, маҳаллий мессенжерлар яратилишининг маълумотлар хавфсизлигини таъминлаш ва моддий жиҳатдан кўплаб қулайликлари борасида фикр билдирди.\nУшбу суҳбатга ўқувчиларимиз томонидан бўлган катта қизиқиш ва йўлланган саволлар сабаб кейинчалик Анвар Каримов билан “Мутлақо хавфсиз ва қулай мессенжер таклиф қилинмоқда” сарлавҳаси билан иккинчи суҳбатни тақдим этдик. Суҳбатда дастурчи маҳаллий мессенжердаги асосий ўзгаришлар ҳақида маълумот берган эди.\nБугун, мазкур дастур яратувчилари томонидан Kun.uzʼга маълум қилинишича, интернет сегментининг ўзбек фойдаланувчилари томонидан илиқ кутиб олиниши натижасида дастур муаллифлари томонидан илованинг IOS версияси ҳам тўлиқ такомиллашган ҳолда тақдим этилмоқда. Энди фойдаланувчилар дастурни ушбу платформада ҳам фойдаланиш имкониятига эга.\nҲозирги пайтда дастурга аудио ва видео қўнғироқлар қўшиш, шунингдек, унинг компютер версиясини (Desktop) яратиш устида ишланмоқда.\nХабар муаллифига кўра, тақдим этилган версиядаги асосий ўзгариш бу фойдаланувчи томонидан юборилаётган хабарни таҳрирлаш ва икки томонлама ўчириш имкониятидир. Унга кўра, янги мессенжер дунё миқёсида фойдаланиб келинаётган мессенжерлардаги барча қулайликларга эга бўлиб бормоқда.\n“Биз ҳозирда дастурни янада такомиллаштириш устида изланмоқдамиз. Шу ўринда илованинг тест режимидан фойдаланиб, уни ривожлантириш бўйича бизга ўз таклифларини юбораётган барча фойдаланувчиларга ўз миннатдорчилигимизни билдирамиз.\nPagerʼнинг такомиллашган (Android, IOS) версияси фойдаланувчилари ва тадбиркорлар дастур бўйича қўшимча фикр, таклифларини ёки ўзларига керакли хизматларни pager иловасида pagerofficial хабарлар ойнасига ёки pagermessenger@gmail.com манзилига ёзиб қолдиришлари мумкин. Биз ушбу таклифларни ўрганиб чиққан ҳолда иловада акс эттиришга ҳаракат қиламиз.\nБизга мурожаат қилинг, ҳар бир таклиф биз учун жуда муҳим”, - дейди дастур яратувчилари.\nБиз билан боғланинг: +(998) 99-833-24-11\nTelegram фойдаланувчилари сони уч кунда 25 миллионга кўпайиб, 500 миллионга етди\n07:55 / 27.08.2020\n01:48 / 12.06.2019\nWhatsApp нопок фойдаланувчиларга қарши ҳуқуқий чоралар кўришини маълум қилди


ИнтерФУТБОЛ :: Келажакка замин ҳозирлаб…\nКелажакка замин ҳозирлаб…\nАвлодлар алмашинуви катта клублар учун муваффақият омилидир. Кимлардир кетади, айримлар келади. Муҳими, ўз вақтида алмаштиришни амалга ошириш даркор. Қуйидаги мақолада «Ювентус»нинг ёш ва қимматбаҳо янги футболчиси ҳақида ҳикоя қилинади.\nДеян Кулушевскининг «Ювентус»га ўтишини кутилмаган воқеага йўймасак бўлаверади, зеро Италия ОАВ ушбу харидга тайёргарликни аллақачон бошлаб юборганди. «А» сериянинг декабрь ойидаги энг яхши футболчиси учун даъвогар грандлар бисёр эди - ҳар ҳолда, маҳаллий матбуот шундай ёзди.\nБундай босим остида тезкор ҳаракатланиш, бошқаларни ортда қолдиришга уриниш талаб этиларди. Асосий мақсадини рақобатчиларига қўйиб юбормаслик, ўз навбатида, келажак учун таркибни кучайтириш бўйича «Ювентус» бой тажрибага эга. Бундай футболчилар авлодлар алмашуви даврида жуда қўл келади. Ахир ҳар мавсум ҳамма совринлар учун курашадиган ҳақиқий гранд учун муҳими - ҳозирнинг ўзида кучли таркиб шакллантириш эмас, ўз сафидаги кучли футболчиларнинг кетишини мўлжаллаган ҳолда, уларнинг ўрнини муносиб ворислар билан тўлдириш, ўзига хос конвейерни йўлга қўйиш.\nАгар жамоа ўз чемпионатида фаворит ҳисобланса, буни амалга ошириш осонроқ кечади. Чунки обрў ва молиявий устунликка эга бўлган ҳолда, бошқа клубларнинг энг сара футболчиларини таркибга жалб қилиш енгилроқ кечади. Германияда «Бавария» худди шундай қилади, Италияда эса «Ювентус»ни мисол келтириш мумкин. Умуман, Кулушевски учун курашда туринликлар «А» серия ва трансфер бозорида гегемонга муносиб рақобат туғдиришга интилаётган «Интер»ни осонликча ортда қолдиришди.\nАммо миланликлар Кулушевски билан музокараларда қийинчиликка дуч келишди - футболчининг агенти билан молиявий томондан келиша олмадилар, Деян эса 19 ёшида жамоалар услубига қараб танловни амалга оширадиганлар тоифасидан экан. Унинг фикрича, Антонио Контенинг «Интер»даги услубидан кўра, Маурицио Сарри йўлга қўйган футбол маъқулроқ бўлиб чиқди. Аслида, Кулушевски Туринда майдонга тушишни бошлагунча Саррининг «Ювентус»да қолиш-қолмаслиги сўроқ остида.\nШвециялик футболчи келажаги борасида мавсум охирида ўйлаб кўришини айтганди. Бироқ бундай харидорлар келганда, режалар ўзгариши табиий. «Интер»нинг қизиқиши, Кулушевски иштирокидаги ўйинларни кузатиш учун «Манчестер Юнайтед» ва «Арсенал» скаутларининг ташриф буюриши «Ювентус»ни дарҳол ишга киришишга ундади. Туринликлар «Аталанта» раҳбариятининг талабини қондиришлари керак эди. Бергамоликлар ажойиб ёш футболчиларни тарбиялашди, буни клуб президенти Антонио Перкасси ҳам тасдиқлади: «Сафимизда яқин келажакда юлдузга айланадиган ўйинчи бор. Уни сотишга шошилмаймиз, аммо муайян таклифлар тушганда, ҳар доимгидек йўл тутамиз: футболчимизни сотиб, унинг ўрнини муносиб издоши билан тўлдирамиз. Аксарият ўйинчилар билан шундай йўл тутганмиз. Айни йўналиш бизнинг ривожланишимизга замин ҳозирлаган».\nКулушевскининг ўсиш жараёни ҳайратланарли. У фаолиятини Швециянинг камтарона «Броммапойкарне» клубида бошлаган, у ердан иқтидорини тўғри баҳолай олган «Аталанта» академиясига кўчиб ўтган. 2016 йили Бергамо жамоаси Деян учун 165 минг евро тўлади. Шу тариқа футболчининг профессионал фаолияти бошланди. Бу даражадаги дастлабки ўйинини у 2019 йилнинг январида ўтказди. Аввалги мавсумда Кулушевски майдонда кам кўриниш берди.\nЁзда эса ижара асосида «Парма»га ўтди ва ушбу клубда нималарга қодирлигини кўрсата бошлади. Мавсумнинг дастлабки қисмида 19 ёшли швед ўз жамоасининг 46та голли вазиятида қатнашиб, 4та гол ва 7та самарали узатма расмийлаштирди. Декабрда уни «А» сериянинг энг яхши футболчиси, деб топишди. Ўтган бир йил мобайнида у номаълум ўспирин мақомидан шундай катта эътирофгача бўлган йўлни босиб ўтди.\n«Ювентус» Кулушевски учун «Аталанта»га 35 миллион евро беради, ушбу сумма беш йил мобайнида тўлаб борилади. Яна 9 миллион бонус сифатида ажратилади. Ўз навбатида, швед мавсум охиригача «Парма»да ижарада ўйнайди. Бундай келишув футболчининг ўзи учун ҳам қулай - «кекса синьора» сафида дарҳол майдонга тушишига ишониш қийин. Ҳозир эса ўйин амалиётига эга бўлиши мумкин.\nАхир Кулушевски эндигина ривожланиб бормоқда, ҳали жуда ёш, хатолар ва жароҳатлар эҳтимоли йўқ эмас. «Ювентус»да ниятини амалга ошириши нисбатан қийинроқ кечиши турган гап. Ҳозир эса келажагидан хавотир олмаса бўлаверади - туринликлар билан шартнома 2024 йилгача амал қилади. Эътиборлиси, «Юве» Кулушевскини дарҳол қўлга киритиш мақсадида «Парма»га унинг ўрнига Марко Пьяцани ижарага бермоқчи бўлди. Пармаликлар эса бунга рад жавобини беришди.\nДеяннинг кетишига, биринчи навбатда, «Парма» бош мураббийи Роберто Д’Аверса қарши чиққанди: «Клуб унинг биз учун қанчалик муҳим эканлигини билади. Кулушевскининг қайси жамоада, қайси мураббий қўл остида шундай имкониятга эга бўлиши мумкинлигини билмайман. Биз унга барқарорликни тақдим этиб, мавсум охиригача уни таркибимизда сақлаб қолишимиз керак. Ўйлашимча, Деян турли позицияларга мослаша олади. Унда «ўйин бузиш» салоҳияти бор. Аммо чизиқлар ўртасида. Ярим ҳимояда эса нимадир етишмайди: жисмоний устунлик эмас, концепция, структурани тушуниш. Ҳозирча унинг хусусиятлари ҳужумда яхшироқ кўзга ташланмоқда».\nКулушевскидан ажойиб универсал чиқиши мумкинлиги ҳақида Италия матбуоти анчадан буён ёзмоқда. Хусусан, салоҳиятига қараб уни Кевин де Брюйнега қиёслашмоқда, бельгиялик ҳам ярим ҳимоянинг турли нуқталаридаги ролларни кўнгилдагидек бажаради. Швециялик футболчидан қанотларда ҳам, ярим ҳимояда ҳам фойдаланиш мумкин: плеймейкерлик бўладими ёки ҳужумчи ортидаги позициями, у ўзини қулай ҳис қилади. Бундай универсалликка эришиш учун қаҳрамонимизга ҳозирча фақат турли амплуаларда кучни тўғри тақсимлаш сифати етишмаяпти. Энг қизиғи, Кулушевски кимга ўхшашга интилади? Кўпчиликнинг фикрича, бу Роналду бўлиши мумкин. Йўқ, мазкур саволга тўғри жавоб топишингиз амримаҳол - Аднан Янузайга. Бельгиялик футболчининг «Манчестер Юнайтед»даги дебюти, унинг келажагига умид билан қаралгани ёдингиздами? «Унга ўхшашни хоҳлайман: шундай дебют қилайки, майдонда энг ёш футболчи эканлигимни ҳеч ким пайқамасин», - дейди Кулушевски.\nШуниси аниқки, швед фаолиятининг қолган қисми ҳам Аднанникидан ёрқинроқ кечишини хоҳлайди. Буни амалга ошириш мумкин, ҳаммаси Деяннинг ўзига боғлиқ.


Янада мароқли ва серқирра форумлар кутиб қоламиз — Ўзбекистон Журналистлари ижодий уюшмаси Фарғона вилоят бўлими\nТўғри, бу дунёда ҳамманинг ўз назари ва ҳақиқати бор, аммо фактлар барча учун бир. Шундай экан, холис ва ҳаққоний журналистика сув ва ҳаводек зарур. Касбимиз ва соҳамиз метин тамойилларга эга. Курраи заминни ишончли маълумот тебратади — энг эркин ва энг ёпиқ жамиятларда ҳам буни ҳеч ким ҳеч қачон ўзгартира олмайди, чунки инсонга ҳамиша у таяна оладиган ахборот керак, акс ҳолда жабрини тортади. Чимёнда ҳар йили Ўзбекистон журналистлар ижодий уюшмаси Фарғона вилояти бўлими Муҳаммаджон Обидов бошчилигида ўтказадиган медиа форумда бу сафар шу ҳақда ва бошқа долзарб мавзуларда гаплашдик.\nФорумнинг ўнинчи йилида бешинчи марта иштирок этдим, илк бор шахсан ўзим бордим. Ўзбекистоннинг барча вилоятларидан келган ҳамкасблар билан дийдорлашиб, фикр алмашиб, бошим осмонга етди. Журналистика фахрийлари билан ҳам вақт ўтказиб, севиндим. Соатлаб чақчақлашдик. Соғ бўлинглар, азизлар, фаолиятимизга барака.\nМухаммаджон Обидов, Ўзбекистонда медиа форум деганда сизнинг тадбирларингизни тасаввур қиламан, улар давом этади деган умиддаман. Медиани медиа лидерлар йиғади, мутассаддилар ёки ҳукумат эмас. Биламан, юзлаб одамни бир жойга тўплаш, бир-биридан қизиқ ва фойдали сессиялар ташкил этиш, мезбонлик қилиш узоқ вақт, катта маблағ, қаттиқ меҳнат, кучли ғайрат талаб қилади. Аммо, буни менинг назаримда, Ўзбекистонда сизчалик бошқа ҳеч ким эплолмаган ва эплолмайди. Шундай экан, янада мароқли ва серқирра форумлар кутиб қоламиз ва уларга ҳисса қўшишга тайёрмиз. Ташаккур!\n«Америка Овози»нинг етакчи мултимедиа журналисти.


Афғонистонда президентлик сайлови яна бир неч ой ортга сурилди\n07 май 2021, Тошкент вақти: 04:57\nМустақил сайлов комиссияси раиси Ҳаво Олам Нуристоний.\nАфғонистон Мустақил сайлов комиссияси президентлик сайлови кунини яна бир неча ой ортга сурди.\nСайлов комиссиясининг 20 март куни билдиришича, бундай қарор ҳукуматга тайёргарлик ва пайдо бўлган муаммоларни ҳал этиш учун кўпроқ имконият яратиб бериш мақсадида қабул қилинган.\n-Президентлик сайлови, маҳаллий кенгашлар ва Ғазни вилоят кенгашишга сайловлар 2019 йилнинг 28 сентябрида бўлиб ўтади,-деди мустақил сайлов комиссияси раиси Ҳаво Олам Нуристоний.\nАфғонистонда президентлик сайловини 20 апрель куни ўтказиш режалаштирилган эди. Бироқ кейинчалик сайлов 20 июлга кўчирилганди.\nКўпчилик кузатувчилар Афғонистонда мазкур муддатларда сайлов ўтказиш имконияти мавжуд эмас, деган фикрни билдириб келаётган эдилар. Негаки, Мустақил сайлов комиссияси ўтган йилнинг октябрида ўтган парламент сайловлари натижаларини шу кунгача аниқлашда давом этмоқда.\nПарламент сайловини Нуристоний Афғонистонда сўнгги 15 йилда ўтказилган энг ёмон сайлов деб баҳолаган эди.


Суд мустақиллиги - ОАВ мустақиллиги омили\n14 апрел 2021, Тошкент вақти: 01:52\nНурбек Самарқандда суд, ҳуқуқ-тартибот идоралари ва оммавий ахборот воситалари ўртасидаги муносабатлар масаласига бағишланган семинар-тренинг ўтказилди.\nГерманиянинг Конрад Аденауэр жамғармаси ва Журналистларни қайта тайёрлаш халқаро маркази ташаббуси билан ташкил этилган ушбу тадбирда маҳаллий журналистлардан ташқари Грузия ва Туркманистон вакиллари ҳам қатнашди.\nГрузия Олий суди судьяси Нино Гвенитадзенинг таъкидлашича, мамлакатда суд-прокуратура ва матбуот воситалари ўртасидаги муносабатлар шаклланмаган. Суд ва прокуратура томонидан чиқарилаётган қарорлар матбуотда ёритилмайди.\nТуркманистонлик мустақил журналист Светлана Мамедова мамлакат Президентининг норасмий кўрсатмасига биноан суд ва прокуратура органлари фаолиятига оид танқидий материаллар ОАВда берилмаслигини маълум қилди.\nСамарқандлик журналист Миршариф Хўжаев эса Ўзбекистон ҳам бу масалада қўшни давлатлардан қолишмаслигини таъкидлади. Унинг айтишича, мамлакатда суд ва прокуратура билан ҳамкорликда қўшма нашрлар чоп этилаётган бўлса-да, бу нашрлар мазкур идоралар манфаатларига хизмат қилади.\nЖиззахда чиқадиган “Ғаллаорол овози” газетаси мухбири Абдурасул Отамуродовнинг сўзларига қараганда, суд-прокуратура органлари журналистлар билан ҳамкорликдан манфаатдор бўлмагани сабабли ўзаро алоқалар узвий эмас. Чунки айрим фуқароларнинг ҳуқуқлари паймол этилишида бу органларнинг ҳам ҳиссаси бор.\nСамарқандлик журналист Тошпўлат Раҳматуллаев учинчи ҳокимият (суд-прокуратура) мустақил бўлмагунча, тўртинчи ҳокимият (ОАВ) ҳам бўла олмайди, дея фикр билдирди.


Олий лига. "Навбаҳор" "Насаф"нинг 11 ўйинлик мағлубиятсиз сериясига барҳам берди\n25 ноябрь, 2017, 15:57\nҲозиргина Олий лига 30-туридан ўрин олган "Навбаҳор" ҳамда "Насаф" жамоалари ўртасидаги баҳс ўз ниҳоясига етди.\nЎйиннинг 88-дақиқасида Дарко Станоевич томонидан киритилган янона гол мезбонларга 3 очко келтирди.\nШу тариқа, қаршиликлар 11 ўйиндан иборат мағлубиятсиз серияси ўз ниҳоясига етди.\n14.00 “Навбаҳор” (Наманган) – “Насаф” (Қарши) 1:0 #Тугади\nГол: Дарко Станоевич (82)


Нимид форте narxi - Toshkent va butun O'zbekiston bo'yicha\nНимид форте ТАБЛЕТКА №100\nтизанидин гидрохлориди тизанидинга эквивалент 2 мг;\nёрдамчи моддалар: микрокристалл целлюлоза PH102, натрий кроскармеллозаси, коллоид кремний диоксиди, магний стеарати.\nНимид Форте® мажмуавий препарат бўлиб, у иккита дори воситасини: метансульфонанилидлар гуруҳига мансуб ностероид яллиғланишга қарши восита бўлган нимесулидни ва марказий таъсир қилувчи скелет мушаклари релаксанти бўлган тизанидинни бирлаштиради.\nНимесулиднинг таъсир механизми\nНимесулид яллиғланишга қарши, оғриқсизлантирувчи ва ҳарорат туширувчи таъсир кўрсатади. Нимесулиднинг даволовчи таъсири шундан келиб чиқадики, у арахидон кислотаси каскади билан ўзаро таъсирлашади ва циклооксигеназани ингибиция қилиш йўли билан простагландинларнинг биосинтезини камайтиради.\nТизанидиннинг таъсир механизми\nТизанидин – марказий таъсирга эга бўлган миорелаксанат бўлиб, унинг асосий таъсир қилиш жойи орқа мия ҳисобланади. Пресинаптик α-2-адрено-рецепторларни рағбатлантирган ҳолда у N-метил-D-аспартат рецепторларини (NMDA-рецепторларни) рағбатлантирувчи аминокислоталарнинг ажралиб чиқишини сусайтиради. Бунинг оқибатида орқа мияда нейронлараро боғлар даражасида мушакларнинг ҳаддан ортиқ тонусига жавоб берадиган сигналнинг полисинаптик узатилиши бостирилади ва мушаклар тонуси пасаяди. Тизанидин мушакларнинг ўткир оғриқли спазмларида ҳам, келиб чиқиши бош ва орқа мияга боғлиқ бўлган сурункали спастикликда ҳам самаралидир. У пассив ҳаракатларга қаршиликни пасайтиради, спазм ва клоник тиришишларни бостиради ҳамда мушакларнинг фаол қисқаришлари кучини яхшилайди.\nОдам организмида нимесулид перорал қабул қилинганида яхши сўрилади, 2-3 соат ўтгач плазмада энг юқори концентрациясига эришилади. Нимесулиднинг 97,5% гача миқдори плазма оқсиллари билан боғланади. Нимесулид Р450 цитохромининг изоферменти CYP2C9 иштирокида жигарда фаол метаболизмга учрайди. Шунингдек фармакологик фаолликка эга бўлган парагидроксиҳосиласи асосий метаболит бўлиб ҳисобланади. Ярим чиқарилиш даври 3,2 соатдан 6 соатгача. Қабул қилинган нимесулид дозасининг тахминан 50 % миқдори организмдан сийдик билан чиқарилади. Қабул қилинган дозанминг тахминан 29 % ахлат билан метаболизация қилинган кўринишда чиқарилади. Қабул қилинган дозанинг фақат 1-3 % организмдан ўзгармас кўринишда чиқарилади. Кекса ёшдаги пациентларда фармакокинетика профили ўзгармайди.\nТизанидин тез сўрилади. Қон плазмасида максимал концентрацияларига қўлланилганидан кейин тахминан 1 соат ўтгач эришилади. Ўртача мутлақ биокираолиши 34% ни ташкил этади. Плазма оқсиллари билан боғланиши 30% ни ташкил этади. Препарат жигарда жадал ва экстенсив метаболизмга учрайди. Метаболитлари фаол эмас. Улар кўпроқ буйраклар орқали (70%) чиқарилади, тизанидиннинг тахминан 2,7 % ўзгармас кўринишда чиқарилади.\nБуйрак етишмовчилиги (креатинин клиренси 25 мл/минутдан кам) бўлган беморларда плазмада энг юқори концентрациянинг ўртача қиймати соғлом кўнгиллилардаги ушбу кўрсаткичдан икки марта ортиқ бўлади, ярим чиқарилишининг якуний даври эса тахминан 14 соатгача ошади, бунинг натижасида «концентрация - вақт» эгри чизиғи остидаги майдон (АUС ) ўртача 6 марта ортади.\nТизанидин жигарда CYP1A2 ферменти томонидан метаболизмга учрайди. Жигар функцияси бузилишлари бўлган пациентларда қон плазмасида субстанциянинг анча юқори концентрациялари намоён бўлиши мумкин.\nКекса ёшдаги пациентларга тегишли бўлган фармакокинетика маълумотлари чекланган.\nНимесулид билан боғлиқ бўлган ножўя реакциялар:\nҚон ва лимфа тизими томонидан: анемия, эозинофилия, тромбоцитопения, панцитопения, пурпура.\nИммун тизими томонидан: юқори сезувчанлик, анафилаксия.\nМетаболизмнинг бузилиши: гиперкалиемия.\nНерв тизими томонидан: бош айланиши, бош оғриғи, уйқучанлик, энцефалопатия (Рейе синдроми), инсульт.\nРуҳият томонидан: қўрқув ҳисси, жиззакилик, асабийлашувчанлик, тунги даҳшатли тушлар.\nКўриш аъзолари томонидан: кўришнинг ноаниқлиги, кўришнинг бузилиши.\nЭшитиш ва мувозанат аъзолари томонидан: вертиго (бош айланиши).\nЮрак-қон томир тизими томонидан: тахикардия, артериал гипертензия, геморрагиялар, артериал босимнинг лабиллиги, “қуйилишлар хисси” , юрак етишмовчилиги, инфаркт.\nНафас олиш йўллари, кўкрак қафаси ва кўкс оралиғи аъзолари томонидан: ҳансираш, астма, бронхоспазм.\nМеъда-ичак йўллари томонидан: диарея, кўнгил айниши, қусиш, қабзият, метеоризм, гастрит, қоринда оғриқ, диспепсия, стоматит, ахлатнинг қора рангга бўялиши, меъда-ичакдан қон кетиши, меъда ёки ўн икки бармоқ ичак яраларининг перфорацияси, қон қусиш, колитлар ва Крон касаллигини зўрайиши, гастрит.\nГепатобилиар тизим томонидан: гепатит, фульминант (бир онда содир бўладиган) гепатит (шу жумладан ўлим билан якун топадиган ҳоллар), сариқлик, холестаз, жигар ферментлари даражасининг ошиши.\nТери ва тери ости тўқималари томонидан: қичишиш, тери тошмаси, юқори даражада терлаш, эритема, дерматит, эшакеми, ангионевротик шиш, юзнинг шиши, кўп шаклли эритема, Стивенс-Жонсон синдроми, токсик эпидермал некролиз, қавариқчаларнинг ҳосил бўлиши.\nБуйрак ва сийдик ажратилиши тизими томонидан: дизурия, гематурия, сийдикни тутилиши, буйрак етишмовчилиги, олигурия, интерстициал нефрит.\nУмумий бузилишлар: шишлар, қувватсизлик, астения, гипотермия.\nТизанидин билан боғлиқ ножўя реакциялар\nҚон ва лимфа тизими томонидан: петехиялар ва кўкаришлар, тромбоцитопения.\nРуҳий бузилишлар: уйқусизлик, уйқунинг бузилиши, галлюцинациялар, депрессия.\nНерв тизими томонидан: уйқучанлик, бош айланиши, онгнинг чалкашиши, вертиго, уйқусизлик, уйқунинг бузилиши, синкопал ҳолатлар (ҳушдан кетиш, беҳушлик), қўзғалувчанлик, асабийлашиш, парестезиялар.\nЮрак-қон томир тизими томонидан: артериал гипотензия, брадикардия, синкопе, юрак уришини ҳис этиш, QT сегментини узайиши.\nМеъда-ичак йўллари томонидан бузилишлар: оғизнинг қуриши, меъда-ичак йўлларида оғриқлар, гастроинтестинал бузилишлар, иштаҳанинг пасайиши, кўнгил айниши, қусиш, қабзият, диарея.\nГепатобилиар тизим томонидан: қон зардобида трансаминазалар даражасини ошиши, гепатит, жигар етишмовчилиги, сариқлик.\nСкелет-мушак тизими томонидан: мушак заифлиги, миалгия, белда оғриқ, мушакларнинг спазмли қисқариши, тремор.\nУмумий бузилишлар: юқори даражада чарчаш, астения, қувватсизлик, препаратни қўллаш бекор қилиниши синдроми, гриппга ўхшаш ҳолат.\nКўриш аъзолари томонидан: кўришнинг хиралиги.\nТери ва тери ости тўқималари томонидан: қичишиш, тери тошмаси, эшакеми, алопеция.\nНохуш ножўя самараларни жуда қисқа вақт давомида самарали касаллик симптомларини назорат қилиш учун зарур бўлган энг кам дозани қўллаган ҳолда минимал даражага келтириш мумкин.\nДаволаш самарадорлиги (касаллик симптоматикасини камайиши) мавжуд бўлмаганида даволашни тўхтатиш лозим.\nНимид Форте® препарати билан даволаш вақтида гепатотоксик препаратларни бир вақтда қўлланилишидан тийилиш, шунингдек алкоголь истеъмол қилишдан тийилиш тавсия этилади. НЯҚВ ни қўлланилиши фондаги бактериал инфекция билан боғлиқ тана ҳароратини кўтарилишини яшириши мумкин. Нимесулидни қабул қилаётган пациентларда тана ҳарорати кўтарилганида ёки гриппга ўхшаш симптомлар пайдо бўлганида, Нимид Форте® препарати қабул қилинишини бекор қилиш зарур.\nНимесулид билан даволаш вақтида жигар томонидан жиддий реакциялар, шу жумладан ўлим билан якун топувчи реакциялар ҳақида хабарлар бўлган. Анорексия, кўнгил айниши, қусиш, қоринда оғриқлар, чарчаш, сийдикнинг тўқ рангда эканлиги каби жигар шикастланиши симптомларига ўхшаш симптомлар кузатиладиган беморлар ва жигар функциясига доир лаборатория таҳлилларининг маълумотлари нормал қийматлардан оғадиган беморлар Нимид Форте® препарати қабул қилишни тўхтатишлари керак. Бундай беморларга нимесулидни такрорий буюриш мумкин эмас. Нимесулид билан даволаш вақтида бемор бошқа оғриқсизлантирувчи воситаларни қўллашдан тийилиши керак. Бошқа НЯҚВ ларни, шу жумладан циклооксигеназа-2 нинг селектив ингибиторларини биргаликда қўллашдан тийилиш лозим.\nНимесулидни қабул қилаётган ва гриппга ўхшаш симптомлар пайдо бўлган беморлар препарат қўлланилишини тўхтатиши керак.\nКекса ёшдаги беморларда НЯҚВ га номақбул реакцияларнинг тез-тезлиги юқори бўлади, бу айниқса овқат ҳазм қилиш йўлларида эҳтимол мумкин бўлган қон кетишлар ва тешилишларга тааллуқли бўлиб, улар ўлимга олиб келиши билан хавфли бўлиши мумкин.\nОвқат ҳазм қилиш йўлларида яра, қон кетиши ёки тешилиш беморнинг ҳаётига, айниқса агар анамнезда бундай ҳолатлар беморда ҳар қандай бошқа НЯҚВ қўлланилганида (ўтиш муддатисиз) юзага келганлиги ҳақидаги маълумотлар мавжуд бўлса, хавф солиши мумкин. Анамнезда овқат ҳазм қилиш йўлларида яраси, айниқса қон кетиши ёки тешилиши билан асоратли бўлган беморларда, шунингдек кекса ёшдаги беморларда НЯҚВ дозаси ортиши билан биргаликда бундай ҳолатларнинг хавфи ортиб боради. Бундай беморларда даволашни самарали энг кам дозадан бошлаш лозим. Ушбу беморлар учун, шунингдек ацетилсалицил кислотасининг ёки овқат ҳазм қилиш йўллари томонидан асоратлар юзага келиши хавфини оширувчи бошқа препаратларнинг паст дозаларини параллел равишда қабул қилаётган шахслар учун ҳимоя қилувчи моддалар, масалан мизопростол ёки протон помпаси ингибиторлари қўлланган ҳолда мажмуавий даволаш имкониятини кўриб чиқиш лозим.\nОвқат ҳазм қилиш йўлларида токсик шикастланиши бўлган беморлар, айниқса кекса ёшдаги пациентлар овқат ҳазм қилиш йўллари соҳасида юзага келадиган ҳар қандай ноодатий симптомлар, айниқса қон кетишлар ҳақида хабар беришлари керак. Бу даволашнинг бошланғич босқичларида айниқса муҳим. Кортикостероидлар, антикоагулянтлар, серотонинни қайта қамраб олувчи селектив ингибиторлари, антитромбоцитар воситалар (ацетилсалицил кислотаси) каби яралар ёки қон кетишлар юзага келиши хавфини оширувчи биргаликда қўлланиладиган препаратларни қабул қилаётган беморларни нимесулидни қўллашда эҳтиёткорликка риоя қилиш зарурати ҳақида хабардор қилиш зарур.\nНимид Форте® препаратини қабул қилаётган беморда овқат ҳазм қилиш йўлларида қон кетишлар ёки яра юзага келганида, препарат билан даволашни тўхтатиш лозим.\nАнамнезда Крон касаллиги ёки хос бўлмаган ярали колити бўлган беморларга НЯҚВ ни эҳтиёткорлик билан буюриш лозим, чунки нимесулид уларнинг зўрайишига олиб келиши мумкин.\nНимесулидни перорал контрацептивлар, антикоагулянтлар, антиагрегантлар каби бошқа дори воситалари билан бир вақтда қўлланилиши Крон касаллиги ва овқат ҳазм қилиш йўлларининг бошқа касалликларини келтириб чиқариши мумкин.\nАнамнезда артериал гипертензияси ва/ёки юрак етишмовчилиги бўлган беморлар, шунингдек НЯҚВ қўлланилиши оқибатида организмда суюқлик ушланиб қоладиган ва шишлари бўлган беморлар ҳолатни тегишли равишда назорат қилишга ва шифокор маслаҳатига муҳтож бўлади.\nАйрим НЯҚВ лар, айниқса юқори дозаларда ва узоқ вақт қўлланилганида гоҳида артериал тромботик эпизодларга, масалан, миокард инфаркти ва инсультга олиб келиши мумкинлиги ҳақидаги маълумотлар мавжуд. Нимесулид қўлланилганида бундай ҳолатлар юзага келиши хавфини истисно этиш учун маълумотлар етарли эмас.\nНазорат қилинмайдиган артериал гипертензияси, ўткир юрак етишмовчилиги, юракнинг аниқланган ишемик касаллиги, периферик артериялар касалликлари ва/ёки цереброваскуляр касалликлари бўлган беморларга нимесулидни уларнинг ҳолати синчков баҳоланганидан кейин буюриш лозим. Бу шунингдек юрак-томир касалликлари ривожланиши хавфи омиллари бўлган беморларга, масалан артериал гипертензияда, гиперлипидемияда, қандли диабетда, чекишда тааллуқлидир.\nБуйрак функцияси бузилиши бўлган ёки юрак етишмовчилиги бўлган беморларга буйрак функцияси ёмонлашиши эҳтимоли муносабати билан препаратни эҳтиёткорлик билан буюриш лозим. Бемор ҳолати ёмонлашганида даволашни тўхтатиш лозим.\nКекса ёшдаги пациентларда овқат ҳазм қилиш йўлларида қон кетишлар ва тешилишлар ривожланиши, буйрак, жигар ёки юрак функцияси бузилиши эҳтимоли туфайли, синчков кузатувни олиб бориш зарур. Нимесулид тромбоцитлар функциясига таъсир қилиши мумкинлиги туфайли, уни геморрагик диатези бўлган беморларга эҳтиёткорлик билан буюриш лозим. Бироқ нимесулид юрак-томир касалликларини олдини олишда ацетилсалицил кислотаси ўрнини боса олмайди.\nНЯҚВ қўлланилганида оғир тери реакцияларининг кам учрайдиган ҳоллари ҳақида хабар берилган бўлиб, уларнинг айримлари, масалан, эксфолиатив дерматит, Стивенс-Жонсон синдроми, токсик эпидермал некролиз ўлимга олиб келувчи даражада хавфли бўлиши мумкин. Агар бундан аввалги даволаш курсининг биринчи ойи давомида бундай реакциялар юз берган бўлса, у ҳолда пациентларда уларнинг юзага келиши хавфи сезиларли равишда ортади. Тери тошмаси, шиллиқ қаватларнинг шикастланиши ва бошқа аллергик реакцияларнинг дастлабки белгилари пайдо бўлганида Нимид Форте® препарати билан даволашни бекор қилиш зарур.\nНимесулиднинг қўлланилиши аёллар фертиллигини бузиши мумкин ва ҳомиладорликни режалаштираётган аёлларга тавсия этилмайди. Ҳомиладор бўлиши қийин бўлган ёки бепуштликка доир текширувда бўлган аёлларга Нимид Форте® препаратини буюриш тавсия этилмайди.\nCYP1A2-ингибиторларини тизанидин билан бир вақтда қўлланилиши тавсия этилмайди.\nПрепарат қўлланилиши тўсатдан бекор қилинганидан ёки доза тезда пасайтирилганидан кейин пациентларда артериал гипертензия ва тахикардия юзага келиши мумкин. Айрим ҳолларда бундай рикошетли артериал гипертензия инсультни келтириб чиқариши мумкин. Тизанидин билан даволашни тўсатдан тўхтатиш мумкин эмас, балки дозани босқичма-босқич пасайтириб бориш лозим.\nБуйрак етишмовчилиги (креатинин клиренси <25 мл/минут) бўлган пациентлар учун тавсия этиладиган бошланғич доза суткада 1 марта 2 мг ни ташкил этади. Дозани босқичма-босқич, кичик қадамлар билан, самарадорлиги ва препарат таъсири кўтара олинишини ҳисобга олган ҳолда ошириб бориш лозим.\nТизанидин қўлланилиши билан боғлиқ жигар етишмовчилиги ҳақида хабар берилган бўлиб, бироқ 12 мг гача суткалик дозани қабул қилган пациентларда бу кам ҳолларда кузатилган. Шу муносабат билан жигар етишмовчилигини кўрсатувчи клиник симптомлари (масалан, кўнгил айниши, иштаҳанинг йўқолиши ёки келиб чиқиши номаълум бўлган юқори даражада чарчаш) бўлган пациентларда жигар функциясини назорат қилиш тавсия этилади. Агар қон зардобида АЛТ ёки АСТ даражалари узоқ вақт давомида норманинг юқори чегарасидан 3 марта ва ундан ортиқ ошса, Нимид Форте® препарати қўлланилишини тўхтатиш лозим.\nАртериал гипотензия тизанидин қўлланилганида, шунингдек CYP1A2 ингибиторлари ва/ёки антигипертензив препаратлар билан дориларнинг ўзаро таъсирлашиши натижасида юзага келиши мумкин. Ҳушдан кетиш ва циркулятор коллапс каби артериал гипотензиянинг оғир шакллари ҳақида хабар берилган.\nНимид Форте® препаратини QT интервалини узайтириши мумкин бўлган воситалар (масалан, цизаприд, амитриптилин, азитромицин) билан қўлланилганида эҳтиёткорликка риоя қилиш лозим.\nЮрак ишемик касаллиги ва/ёки юрак етишмовчилиги бўлган пациентларда эҳтиёткорликка риоя қилиш зарур. Бундай пациентларда Нимид Форте® препарати қўлланилиши бошланишида мунтазам интерваллар билан ЭКГ тадқиқотларини ўтказиш лозим.\nУшбу препаратни гравис миастенияли пациентларда қўллашдан олдин хавф-фойда нисбатини синчковлик билан баҳолаш зарур.\nБолалар ва ўсмирларда қўллаш тажрибаси чекланган ва шу сабабли ушбу тоифадаги пациентларда тизанидинни қўллаш тавсия этилмайди.\nУшбу препаратни кекса ёшдаги пациентларда қўллашд эҳтиёткорликка риоя қилиш лозим.\nБўғимлар ва бўғимдан ташқари тўқималари ревматик касалликларининг умумий ва дегенератив шаклларида: остеоартрит, анкилозловчи спондилоартрит, бурсит, тендинитда; умуртқа поғонасининг яллиғланиши, дегенератив-дистрофик ва жароҳатли шикастланишлари оқибатида келиб чиққан оғриқ синдромларида; тўқималарнинг яллиғланиши ва шишиши келтириб чиқарган жароҳатдан кейин ва жарроҳлик операциясидан кейинги оғриқ синдромларида; умуртқа поғонаси касалликлари (бўйин ва бел спондилёзи) туфайли ва ортопедия ва травматологияда жарроҳлик аралашувларидан кейин оғриқли мушак спазмларида; неврологик касалликларда (тарқоқ склероз, церебрал фалаж, умуртқанинг дегенератив касалликлари) скелет мушакларининг спазмларида; яллиғланиш ва оғриқли синдром билан кечадиган гинекологик касалликларда қўлланилади.\n• Препаратнинг таъсир этувчи моддаларига ёки ҳар қандай ёрдамчи моддаларига юқори сезувчанлик.\n• Анамнезда ацетилсалицил кислотаси ёки бошқа ностероид яллиғланишга қарши препаратлар қўлланилганида юқори сезувчанлик реакциялари (бронхоспазм, ринит, эшакеми).\n• Меъда ёки ўн икки бармоқ ичак яраси зўрайиши фазаси, анамнезда овқат ҳазм қилиш йўлларида яра, перфорация ёки қон кетиши мавжуд бўлганида.\n• Анамнезда ностероид яллиғланишга қарши воситаларнинг эрта қўлланилиши билан боғлиқ меъда-ичакдан қон кетишлар ва перфорация.\n• Анамнезда цереброваскуляр қон кетишлар ёки бошқа қон қуйилишларнинг, шунингдек қон кетиши билан кечадиган касалликларнинг мавжудлиги.\n• Жигар функциясининг оғир бузилишларида (жигар етишмовчилигида); анамнезда нимесулидга нисбатан гепатотоксик реакцияларда; потенциал гепатотоксик таъсирга эга воситаларни бир вақтда қўлланилишида.\n• Қон ивишининг оғир бузилишлари.\n• Оғир юрак етишмовчилиги.\n• Буйрак функциясининг оғир бузилиши.\n• Алкоголизмда; наркотик қарамлик.\n• Тана ҳарорати кўтарилиши ва/ёки гриппга ўхшаш ҳолат.\n• Ўткир жарроҳлик патологиясига шубҳа қилинганида.\n• флувоксамин ва ципрофлоксацин билан бир вақтда қўллаш мумкин эмас.\nНимесулид билан боғлиқ ўзаро таъсирлар.\nКортикостероидлар. Овқат ҳазм қилиш йўлларида яра ёки қон кетиши юзага келиши хавфи ортади.\nТромбга қарши воситалар ва серотонинни қайта қамраб олиш селектив ингибиторлари (СҚҚОСИ). Овқат ҳазм қилиш йўлларидан қон кетишлар юзага келиши хавфи ортади.\nАнтикоагулянтлар. НЯҚВ варфарин ёки ацетилсалицил кислотаси каби антикоагулянтлар таъсирини кучайтириши мумкин, шу туфайли бундай мажмуани оғир даражадаги коагуляция бузилишлари бўлган беморларда қўллаш мумкин эмас. Агар бундай мажмуавий даволаш зарур бўлса, қон ивиши кўрсаткичлари синчков назоратини олиб бориш зарур.\nДиуретик воситалар, ангиотензинга айлантирувчи фермент ингибиторлари ва ангиотензин II антагонистлари. НЯҚВ диуретиклар ва бошқа антигипертензив препаратлар таъсирини сусайтириши мумкин. Буйрак функциясида бузилишлар бўлган айрим беморларда (масалан, сувсизланган беморларда ёки кекса ёшдаги пациентларда) ААФ ингибиторларини, ангиотензин II антагонистларини ёки циклооксигеназа тизимини бостирувчи моддаларни биргаликда қўлланилиши буйрак функцияси янада ёмонлашишини ва қоидага кўра қайтувчан бўлган ўткир буйрак етишмовчилигини келтириб чиқариши мумкин. Бемор Нимид Форте® препаратини ААФ ингибиторлари ёки ангиотензин II антагонистлари билан биргаликда қабул қилаётганда ушбу ўзаро таъсирларни ҳисобга олиши керак. Бундай мажмуани қўллаганда айниқса кекса ёшдаги пациентлар ўта эҳтиёткор бўлиш керак. Беморлар етарли даражада суюқликни қабул қилишлари керак, буйраклар функциясини эса бундай мажмуа қўлланилиши бошланганидан кейин синчков назорат қилиниши керак. Нимесулид натрийни чиқарилишига нисбатан фуросемид таъсирини вақтинча сусайтиради ва калий чиқарилишига нисбатан камроқ даражада таъсир кўрсатади, шунингдек диуретик таъсирни камайтиради. Фуросемидни ва Нимид Форте® препаратини буйрак ёки юрак функциясида бузилиши бўлган беморларда биргаликда қўлланилиши эҳтиёткорликни талаб қилади.\nСоғлом кўнгиллиларда нимесулид фуросемиднинг натрийни чиқарилишига ва камроқ даражада калийни чиқарилишига йўналтирилган таъсирини тезда пасайтиради, шунингдек сийдик ҳайдаш таъсирини пасайтиради. Нимесулид ва фуросемидни бир вақтда қўлланилиши «концентрация – вақт» эгри чизиғи остидаги майдонни (AUC) камайишига (тахминан 20% га) ҳамда фуросемиднинг буйрак клиренси ўзгармаган ҳолда фуросемиднинг кумулятив экскрецияси пасайишига олиб келади.\nЛитий препаратлари. НЯҚВ литий клиренсини пасайтириши ҳақида хабар берилган бўлиб, бу плазмада литий даражасини ва литий токсиклигини ортишига олиб келади. Нимид Форте® препарати литий препаратлари билан даволанаётган беморларга буюрилганида плазмада литий даражасини тез-тез назорат қилиш лозим.\nГлибенкламид, теофиллин, варфарин, дигоксин, циметидин ва антацид препаратлари (алюминий ва магний гидроксиди мажмуаси) билан клиник аҳамиятга эга in vivo ўзаро таъсири йўқ.\nCYP2С9 ферментининг субстратлари бўлган дорилар. Нимесулид CYP2С9 ферментининг фаоллигини бостиради. Нимид Форте® ни ушбу ферментнинг субстратлари бўлган дорилар билан бир вақтда қўлланилганида плазмада уларнинг концентрацияси ошиши мумкин. Агар нимесулид метотрексат қабул қилинишига қадар 24 соатдан кам вақтда ёки қабул қилинганидан кейин 24 соатдан кам вақтда буюрилса, эҳтиёткорликка риоя қилиш зарур, чунки қон зардобида метотрексат даражасини ошиши ва унинг токсиклиги ортиши мумкин.\nЦиклоспоринлар. Нимесулид циклоспориннинг нефротоксиклигини унинг буйрак простагландинларига таъсири туфайли ошириши мумкин.\nБошқа препаратларнинг нимесулидга таъсири. In vitro тадқиқотлари толбутамид, салицил кислотаси ва вальпрой кислотаси билан боғланган жойдан нимесулид сиқиб чиқарилишини кўрсатади. Ушбу ўзаро таъсирлар қон плазмасида аниқлаганлигига қарамай, кўрсатилган таъсирлар препаратнинг клиник қўлланилиши жараёнида кузатилмаган.\nТизанидин билан боғлиқ ўзаро таъсирлар.\nCYP1A2 ингибиторлари. CYP1A2 нинг маълум ингибиторларини бир вақтда қўлланилиши қон плазмасида тизанидин даражасини ошириши мумкин. Қон плазмасида тизанидин даражасини ошиши QT интервалини узайиши каби дозани ошириб юборилиши симптомлари пайдо бўлишига олиб келиши мумкин.\nФлувоксамин, ципрофлоксацин. Тизанидин билан бир вақтда қўлланилиши мумкин эмас.\nАритмияга қарши препаратлар (амиодарон, мексилетин, пропафенон). Тизанидин билан бир вақтда қўлланилиши тавсия этилмайди.\nЦиметидин. Тизанидин билан бир вақтда қўлланилиши тавсия этилмайди.\nФторхинолонлар (эноксацин, пефлоксацин, норфлоксацин). Тизанидин билан бир вақтда қўлланилиши тавсия этилмайди.\nРофекоксиб. Тизанидин билан бир вақтда қўлланилиши тавсия этилмайди.\nПерорал контрацептивлар. Тизанидин билан бир вақтда қўлланилиши тавсия этилмайди.\nТиклопидин. Тизанидин билан бир вақтда қўлланилиши тавсия этилмайди.\nCYP1A2 индукторлари. CYP1A2 нинг маълум индукторлари билан бир вақтда қўлланилиши қон плазмасида тизанидин даражасини пасайтириши мумкин. Қон плазмасида тизанидин даражасини пасайиши унинг даволаш таъсири пасайишига олиб келиши мумкин.\nАнтигипертензив препаратлар (жумладан диуретиклар). Тизанидин билан бир вақтда қўлланилиши баъзи ҳолларда артериал гипертензияни ва брадикардияни келтириб чиқариши мумкин. Антигипертензив препаратлар билан бир вақтда даволанган айрим пациентларда тизанидин қўлланилиши тўсатдан бекор қилинганида рикошетли артериал гипертензия ва рикошетли тахикардия кузатилган. Айрим ҳолларда рикошетли артериал гипертензия инсультни келтириб чиқариши мумкин.\nРифампицин. Тизанидинни рифампицин билан бир вақтда қўлланилиши тизанидин концентрациясини 50% га пасайишига олиб келиши мумкин. Шундай қилиб, Нимид Форте® препарати билан даволаш давомида рифампицин қўлланилганида даволаш таъсири пасайиши мумкин, бу айрим пациентлар учун клиник жиҳатдан аҳамиятли бўлиши мумкин. Узоқ вақт бир вақтда қўлланилишидан тийилиш лозим, агар бу зарур бўлса, у ҳолда дозага ўта эҳтиёткорлик билан тузатиш киритиш лозим.\nЧекиш. Чекувчи (бир кунда 10 тадан ортиқ сигарета) эркакларда тизанидинни қўлланилиши унинг тизимли таъсири пасайишига олиб келади.\nМарказий таъсир этувчи дори воситалари (седатив ва уйқу воситалари (бензодиазепин ёки баклофен), антигистамин препаратлари ва анальгетиклар, психотроп воситалар, наркотик воситалар). Тизанидин билан бир вақтда қўлланилиши препаратлардан ҳар бирининг таъсирини кучайтириши ва тизанидиннинг ухлатувчи таъсирини кучайтириши мумкин.\nАлкоголь. Нимид Форте® препарати билан даволанаётганда алкоголни истеъмол қилишдан тийилиш лозим, чунки тизанидиннинг таъсири олдиндан айтиб бўлмас даражада ўзгариши мумкин ва ножўя реакциялар юзага келиши хавфи ортади.\nΑ-2 адренергик агонистлар (масалан, клонидин). Потенциал аддитив гипотензив таъсири муносабати билан тизанидин билан бир вақтда буюрилишидан тийилиш лозим.\n25°С юқори бўлмаган ҳароратда қуруқ ва ёруғликдан ҳимоя қилинган жойда сақлансин.\nНожўя реакцияларнинг юзага келишини олдини олиш ва уларнинг намоён бўлишини камайтириш мақсадида препаратни энг қисқа вақт давомида ва самарали энг минимал дозада қабул қилиш лозим. Препаратни фақат фойда/хавф нисбати синчков баҳоланганидан кейин буюриш лозим.\nПрепарат овқатдан кейин ичга қабул қилинади ва етарли миқдордаги суюқлик билан ичилади.\nДаволашнинг максимал давомийлиги – 15 сутка.\nКатталарда. Суткада 2 марта – эрталаб ва кечқурун 1 та таблеткадан қабул қилинади. Оғриқсизлантирувчи таъсирга эришилганидан кейин препарат қўлланилишини тўхтатиш лозим.\nКекса ёшдаги пациентларда. Дозага тузатиш киритиш талаб этилмайди.\nБуйрак функциясининг бузилиши бўлган пациентлар. Буйрак функциясининг енгил ёки ўртача даражада бузилиши (креатинин клиренси 30-80 мл/минут) бўлган пациентлар учун дозага тузатиш киритиш талаб қилинмайди, айни вақтда буйрак функциясининг оғир даражадаги бузилишида (креатинин клиренси <30 мл/минут) Нимид Форте® препарати қўлланилиши мумкин эмас.\nСимптомлари. Летаргия, уйқучанлик, кўнгил айниши, қусиш, эпигастрал соҳада оғриқ, меъда-ичакдан қон кетиши, артериал гипертензия, брадикардия, ўткир буйрак ва жигар етишмовчилиги, артериал гипотензия, бош айланиши, миоз, ҳаловатсизлик, нафас олишнинг бостирилиши, респиратор дистресс, QT интервалини узайиши, анафилактоид реакциялар ва кома.\nДаволаш. Специфик антидот мавжуд эмас. Дозани ошириб юборилишини даволаш симптоматик ва ушлаб турувчи даволаш билан амалга оширилади. Препарат қабул қилинганидан кейин дастлабки 4 соатда беморларга меъдани ювиш ва фаоллаштирилган кўмирни (катталар учун 60-100 г) қабул қилиш зарур. Гемодиализ самарасиздир.\nБуйрак ва жигар функциясини синчков назорат қилиш зарур.


13:17 / 15.01.2020 3383 pdf Ўқиш режими + -\nЮқорида 67-дарсимиздаги ҳадисда Расули акрам соллаллоҳу алайҳи васаллам: «Бир киши «Лаа илааҳа иллаллоҳу, Муҳаммадур Расулуллоҳ» деб чин қалбдан шаҳодат келтирган бўлса», демоқдалар.\nДемак, тавҳид аҳлидан ким дўзахга тушиши, ким тушмаслиги аниқ. Шунинг учун Муоз розияллоҳу анҳуга бу гапни одамларга айтишга изн берилмади.\n1. Шаҳодат калимасининг улуғ нарса эканлиги.\n2. Муоз ибн Жабал розияллоҳу анҳунинг Пайғамбар соллаллоҳу алайҳи васаллам ҳузурларида мартабалари баланд эканлиги.\n11:03 / 15.01.2020 2000\n15:03 / 15.01.2020 4204\n3019 16:52 / 08.04.2016\n1968 15:30 / 15.04.2020\n4044 10:35 / 24.10.2018\n3378 13:00 / 13.02.2019